#677 Jarak Matahari Pada Hari Mahsyar

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Berapakah jarak matahari dengan kepala manusia pada hari mahsyar
?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Semua manusia yang hidup di atas muka bumi ini pasti akan dihisab oleh Allah SWT di hari akhirat nanti berkaitan dengan amalan yang telah mereka lakukan ketika hidup mereka di dunia dulu. Ada di antara mereka yang dipermudahkan proses hisab mereka dan ada juga sebaliknya. Firman Allah SWT:
وَجَاءَتْ كُلُّ نَفْسٍ مَّعَهَا سَائِقٌ وَشَهِيدٌ
Maksudnya:

Dan (setelah itu) datanglah tiap-tiap orang (ke Padang Mahsyar), disertai (dua malaikat: yang satu menjadi) pembawa, dan (yang satu lagi menjadi) saksi.
[1]
Imam al-Tobari di dalam tafsirnya menyebut:
Allah SWT berfirman bahawa mereka datang pada hari ditiupkan sangkakala kepada tuhannya (hari mahsyar), disertai dengan pembawa (malaikat) yang mengiringi mereka kepada Allah dan penyaksian yang menjadi saksi terhadap amalan mereka di dunia, sama ada baik atau jahat dan seumpamnya sebagaimana yang disebutkan oleh ahli tafsir.
[2]
Sahl bin Sa‘d RA berkata: Aku mendengar Nabi SAW bersabda:
يُحْشَرُ النَّاسُ يَوْمَ القِيَامَةِ عَلَى أَرْضٍ بَيْضَاءَ عَفْرَاءَ، كَقُرْصَةِ نَقِيٍّ
Maksudnya:
 “
Manusia akan dihimpunkan pada Hari Kiamat atas bumi (tanah) yang putih kemerahan seperti adunan roti yang bersih.”
[3]
Syeikh al-Fauzan mengatakan: “Allah SWT akan mengumpulkan seluruh manusia setelah mereka bangkit daripada kuburnya. Mereka berjalan menuju mahsyar, sebuah tempat di mana Allah akan kumpulkan makhluk yang pertama sehingga yang terakhir. Mahsyar adalah sebuah tempat yang rata. Tidak ada tempat yang tinggi, tidak pula ada gunung mahupun bukit. Tempat yang rata, semua makhluk akan berkumpul di sana.”
[4]
Jarak Matahari Dengan Kepala Di Padang Mahsyar
Matahari diakan didekatkan terhadap kepala makhluk, sehingga semakin memberatkan dan menakutkan mereka. Itulah di antara peristiwa yang amat dahsyat di padang mahsyar. Maka, keluarlah keringat mereka yang akan menyiksa pemiliknya sesuai dosa-dosa mereka ketika hidup di dunia. Hal ini sebagaimana hadith yang diriwayatkan daripada Sulaim bin Amir, daripada al-Miqdad bin Amr bin al-Aswad RA, bahawa Rasulullah SAW bersabda:
تُدْنَى الشَّمْسُ يَوْمَ الْقِيَامَةِ مِنَ الْخَلْقِ حَتَّى تَكُونَ مِنْهُمْ كَمِقْدَارِ مِيلٍ. قَالَ سَلِيمُ بْنُ عَامِرٍ : فَوَاللهِ مَا أَدْرِي مَا يَعْنِي بِالْمِيلِ، أَمَسَافَةَ الْأَرْضِ أَمِ الْمِيلَ الَّذِي تُكْتَحَلُ بِهِ الْعَيْنُ. قَالَ: فَيَكُونُ النَّاسُ عَلَى قَدْرِ أَعْمَالِهِمْ فِي الْعَرَقِ، فَمِنْهُمْ مَنْ يَكُونُ إِلَى كَعْبَيْهِ، وَمِنْهُمْ مَنْ يَكُونُ إِلَى رُكْبَتَيْهِ، وَمِنْهُمْ مَنْ يَكُونُ إِلَى حَقْوَيْهِ، وَمِنْهُمْ مَنْ يُلْجِمُهُ الْعَرَقُ إِلْجَامًا. قَالَ: وَأَشَارَ رَسُولُ اللهِ صَلَّى اللهُ عَلَيْهِ وَسَلَّمَ بِيَدِهِ إِلَى فِيهِ
Maksudnya:

“Pada hari kiamat, matahari didekatkan jaraknya terhadap makhluk sehingga tinggal sejauh satu mil.” Sulaim bin Amir berkata: “Demi Allah, aku tidak tahu apa yang dimaksudkan dengan mil. Apakah ukuran jarak perjalanan, atau alat yang dipakai untuk bercelak mata.” Rasulullah SAW bersabda: “Manusia itu akan berada di dalam peluh mengikut tahap amalan mereka. Ada di antaranya yang peluhnya sehingga ke tumit, ada di antaranya juga yang peluhnya sehingga ke lutut, ada di antaranya yang peluhnya sehingga ke pinggang dan ada yang tenggelam di dalam peluhnya. al-Miqdad berkata lagi bahawa Rasulullah SAW mengisyaratkan dengan tangan Baginda SAW ke mulutnya
.”
[5]
Al-Fayyumi di dalam
al-Misbah al-Munir Fi Gharib al-Syarh al-Kabir
 menyatakan 1 mil di sisi orang arab adalah sejauh mata memandang daripada tanah sebagaimana dikatakan oleh al-Azhari dan orang-orang terdahulu dalam bidang ini, jaraknya 3000 hasta. Manakala di sisi ahli hadith 4000 hasta.
[6]
Syaikh Muhammad bin Soleh mengatakan, “Jarak satu mil ini, baik satu mil yang biasa atau mil alat celak, semuanya dekat. Apabila sedemikian rupa panasnya matahari di dunia, padahal jarak antara kita dengannya sangat jauh, maka bagaimana jika matahari tersebut berada satu mil di atas kepala kita?”
[7]
Jika matahari di dunia ini didekatkan ke bumi dengan jarak 1 mil, nescaya bumi akan terbakar. Bagaimana mungkin di akhirat kelak matahari didekatkan dengan jarak 1 mil namun manusia tidak terbakar. Hal ini sebagaimana fakta sains yang menyatakan:
“Faktor terpenting yang mempengaruhi suhu permukaan bumi jelas sekali adalah jaraknya daripada matahari. Jika bumi dialihkan beberapa juta batu lebih dekat dengan matahari, permukaan bumi akan menjadi lebih panas menyebabkan
glasier
 bumi mencair. Dengan pengurangan kawasan ais, jumlah pemantulan permukaan bumi akan berkurangan dan lebih banyak haba matahari akan diserap. Pencairan
glasier
 akan menghasilkan peningkatan paras laut, dan, selain daripada membanjiri kebanyakan bandar moden, ia akan mewujudkan jumlah kawasan permukaan laut yang lebih besar. Oleh kerana air laut menyerap jumlah sinaran suria yang lebih besar daripada jisim tanah yang sama luasnya, pemanasan bumi sekali lagi akan bertambah. Tambahan pula, selepas meningkatkan suhu lautan, kebanyakan karbon dioksida terlarut lautan akan ditambah ke atmosfera bersama-sama dengan sejumlah besar air akibat peningkatan penyejatan. Peningkatan karbon dioksida dan paras wap air di atmosfera sekali lagi akan membawa peningkatan suhu yang ketara. Semua perkara yang dipertimbangkan, pengurangan jarak yang sedikit antara bumi dan matahari akan mempunyai kesan pemanasan drastik pada permukaan bumi.”
[8]
Manusia Tenggelam Dengan Peluh Mereka
Daripada Abu Hurairah RA, bahawa Rasulullah SAW bersabda:
يَعْرَقُ النَّاسُ يَوْمَ القِيَامَةِ حَتَّى يَذْهَبَ عَرَقُهُمْ فِي الأَرْضِ سَبْعِينَ ذِرَاعًا، وَيُلْجِمُهُمْ حَتَّى يَبْلُغَ آذَانَهُمْ
Maksudnya:
 “
Manusia akan berpeluh pada hari kiamat sehingga peluh mereka di bumi setinggi 70 hasta dan sehingga menenggelamkan mereka sampai ke telinga
.”
[9]
Imam al-Qustholani menyatakan ketika mensyarahkan hadith ini bahawa isyarat sampai ke kedua telinga adalah menunjukkan tahap yang tertinggi sampainya air dan tidak dinafikan bahawa air juga sampai pada tahap-tahap yang lain. Hal ini, sepertimana di dalam hadith ‘Uqbah Ibn ‘Amir yang mana ia diriwayatkan secara marfu’ bahawa dalam kalangan manusia ada yang air peluhnya sampai ke buku lalinya. Ada juga yang air peluhnya sampai ke pertengahan betisnya, ada yang air peluhnya sampai ke lututnya, ada yang air peluhnya sampai ke pehanya, ada yang air peluhnya sampai ke pinggangnya, ada yang air peluhnya sampai ke mulutnya dan ada yang air peluhnya menenggelamkannya serta tangannya memukul di atas kepalanya sebagaimana yang diriwayatkan oleh al-Hakim.
[10]
Syeikh Muhammad bin Soleh menyatakan: Pada hari Kiamat kelak, tatkala manusia dikumpulkan di padang mahsyar, kekuatan mereka tidaklah sama dengan kekuatan mereka ketika hidup di dunia. Akan tetapi mereka lebih kuat dan lebih tahan. Seandainya manusia sekarang ini berdiri selama 50 hari di bawah terik matahari tanpa naungan, tanpa makan, dan tanpa minum, nescaya mereka tidak mungkin mampu melakukannya, bahkan mereka akan binasa. Namun pada hari Kiamat kelak, mereka mampu berdiri selama 50 tahun tanpa makan, tanpa minum, dan tanpa naungan, kecuali beberapa golongan yang dinaungi oleh Allah SWT. Mereka juga mampu menyaksikan kengerian-kengerian yang terjadi. Perhatikanlah keadaan penghuni Neraka yang diseksa, namun mereka tidak binasa disebabkan oleh seksaan tersebut sebagaimana firman Allah SWT:
كُلَّمَا نَضِجَتْ جُلُوْدُهُمْ بَدَّلْنَاهُمْ جُلُوْدًا غَيْرَهَا لِيَذُوْقُوا الْعَذَابَ
Maksudnya
:
“Setiap kali kulit mereka hangus, Kami ganti kulit mereka dengan kulit yang lain, supaya mereka merasakan azab.”

[11]
Kesimpulan
Sebagai kesimpulan, kami menyatakan bahawa peristiwa mahsyar adalah peristiwa yang benar sebagaimana banyaknya nas daripada al-Quran dan Hadith yang menceritakannya.
Bahkan jarak satu mil antara manusia dengan matahari juga adalah benar sebagaimana yang diceritakan oleh Rasulullah SAW.
Setiap yang bernyawa pasti akan dihisab atau dihitung oleh Allah SWT. Manakala, dakwaan pada hari akhirat ada manusia yang tenggelam di dalam peluhnya adalah benar kerana ia sabit daripada hadith-hadith yang sahih sebagaimana yang kami telah jelaskan di atas. Di samping itu, keadaan manusia itu adalah berbeza-beza bergantung kepada amalannya.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 11 Mac 2022 bersamaan 8 Syaaban 1443H

[give_form id=”14962″]
[1]
 Surah Qaf: 21
[2]
 Lihat
Tafsir al-Tobari,
 21/429
[3]
 Riwayat al-Bukhari (6521) dan Muslim (790)
[4]
 Lihat
Syarh Lum’ah al-I’tiqad
, hlm. 201
[5]
 Riwayat Muslim (2864)
[6]
 Lihat
al-Misbah al-Munir Fi Gharib al-Syarh al-Kabir,
2/588
[7]
 Lihat
Syarh al-‘Aqidah al-Wasithiyyah,
2/134
[8]
 Lihat
https://www.icr.org/article/planet-earth-plan-or-accident/
[9]
 Riwayat al-Bukhari (6532)]
[10]
 Lihat
Irsyad al-Sari fi Syarh Sahih al-Bukhari,
9/310
[11]
 Surah al-Nisa’: 56, Lihat
Syarh Al-‘Aqidah Al- Wasithiyyah
, 2/135


#2770: Mengambil Pendapat Yang Ringan

Soalan:
Assalamualaikum Dato’ Seri. Apa hukum kita ambil pendapat yang ringan (imam lain) sedangkan kita pengikut Imam Syafie? Ada ustaz kata haram sebab main-main dalam agama.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, masalah ini menjadi perbincangan ulama, sama ada kita mesti mengikut mazhab Syafi’i atau bergantung kepada dalil yang rajih lagi kuat. Kebanyakan ulama berpendapat hendaklah kita mengikut mazhab kita jika kita orang awam. Sebaliknya, jika kita sebagai ulama, maka hendaklah kita menekuni dalil-dalil sekali pun kita mengikut mazhab kita tapi kita dianggap sebagai
muqallid bi dalil
.
Perbahasan ini disebut sebagai
tatabbu’ rukhas al-mazahib
 (mencari-cari keringanan dalam mazhab tertentu). Para ulama’ berbeza pandangan dalam isu ini kepada beberapa pendapat:
Pertama
: Sebahagian ulama’
muta’akhirin
mengatakan bahawa dibolehkan untuk tatabbu’ rukhas al-mazahib. Mereka berhujah dengan sebuah hadis yang mana Rasulullah SAW bersabda:
بُعِثْتُ بِالْحَنِيفِيَّةِ السَّمْحَةِ السَّهْلَة
Maksudnya:
“Aku diutuskan dengan agama yang hanif lagi mudah dan toleransi.”
Dan mengambil rukhsah (keringanan), terdapat padanya kesenangan dan kemudahan. Ini menunjukkan akan keharusan orang awam mengikut keringanan-keringanan bagi mazhab tertentu. Begitu juga mengambil rukhsah adalah termasuk di antara sifat lemah lembut Allah kepada hamba-Nya. Syariat tidak turun dengan tujuan untuk mendatangkan kepayahan kepada para hamba bahkan ia datang untuk mencapai kemaslahatan. Maka hendaklah seseorang manusia itu melalui jalan yang paling ringan ke atasnya sekiranya dia mampu ke arah tersebut.
Kedua
: Sebahagian ulama’ yang lain berpandangan bahawa,
tatabbu’ rukhas al-mazahib
 adalah tidak dibolehkan. Ini berdasarkan beberapa hujah yang berikut:
Tatabbu’ al-rukhas
 merupakan kecenderungan mengikut hawa nafsu dan syara’ melarang dari mengikut hawa nafsu. Begitu juga perbuatan mencari-cari keringanan ini bercanggahan dengan firman Allah SWT:
فَإِن تَنَازَعْتُمْ فِي شَيْءٍ فَرُدُّوهُ إِلَى اللَّـهِ وَالرَّسُولِ
Maksudnya:
 “Kemudian jika kamu berbantah-bantah (berselisihan) dalam sesuatu perkara, maka hendaklah kamu mengembalikannya kepada (Kitab) Allah (Al-Quran) dan (Sunnah) RasulNya.”
(Surah al-Nisa’: 59)
Ini kerana isu khilaf adalah tempat berlakunya percanggahan, maka tidak boleh untuk dikembalikan kepada hawa nafsu. Sebaliknya ia dikembalikan kepada syariat iaitulah kepada al-Quran dan al-Sunnah.
Berikut merupakan antara beberapa keburukan mengikut
tatabbu’ rukhas al-mazahib:
Menyeleweng dari agama dengan meninggalkan dalil ke arah mengikut perselisihan.
Ia merupakan suatu perbuatan yang boleh dianggap sebagai merendah-rendahkan agama.
Ia menyebabkan dalil yang telah diketahui ditinggalkan kepada sesuatu yang tidak diketahui.
Berikut merupakan beberapa contoh perbuatan
tatabbu’ rukhas al-mazahib
:
Seseorang itu bertaqlid kepada Imam Abu Hanifah bahawa menyentuh seorang perempuan tidak membatalkan wudhu’ dan dalam masa yang sama dia bertaqlid kepada Imam al-Syafi’i bahawa keluarnya darah tidak membatalkan wudhu’, kemudian dia menunaikan solat. Solat sebegini tidak dianggap sebagai sah di sisi kedua-dua imam.
Contoh di atas ini menunjukkan sifat bermudah-mudahan seseorang itu dalam memilih mana-mana pandangan ulama’ mazhab yang menepati hawa nafsu dan kemudahan dirinya sedangkan kita dituntut untuk memilih pandangan yang kuat berdasarkan dalil.
Seseorang itu berkahwin tanpa ada wali, mahar dan juga saksi.
Pernikahan yang tidak terdapat ketiga-tiganya ini adalah tidak sah di sisi para ulama’.
Pengalaman kami menunjukkan beberapa fatwa dikemukakan berdasarkan maslahat yang disokong dengan dalil-dalil, walaupun mungkin lemah tetapi mempunyai maslahat yang
rajihah
. Semoga Allah SWT memberi kefahaman kepada kita dalam menghayati dan mengikuti agama dengan sebaik-baiknya. Kami akhiri dengan doa:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:
“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
Bertarikh: 1 September 2023 bersamaan 15 Safar 1445 H


#2771: Perkara Khilaf Perlu Ditegur?

Soalan:
Assalamualaikum Dato’ Seri. Kalau orang buat salah tapi benda itu khilaf ulama, wajib tegur tak?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
فَإِن تَنَازَعْتُمْ فِي شَيْءٍ فَرُدُّوهُ إِلَى اللَّـهِ وَالرَّسُولِ إِن كُنتُمْ تُؤْمِنُونَ بِاللَّـهِ وَالْيَوْمِ الْآخِرِ
Maksudnya:
 “Kemudian jika kamu berbantah-bantah (berselisihan) di dalam sesuatu perkara, maka hendaklah kamu mengembalikannya kepada Allah (Al-Quran) dan Rasul-Nya (al-Sunnah)  jika kamu benar beriman kepada Allah dan juga hari Akhirat.”
(Al-Nisa’ : 59)
Adapun berkaitan sebuah lagi lafaz yang masyhur iaitu:
اخْتِلَافُ أُمَّتِي رَحْمَةٌ
Maksudnya:
“Perselisihan (Perbezaa)n dalam kalangan umatku adalah rahmat.”
Kebanyakan para ulama’ menilai riwayat ini (riwayat di atas) tiada asal baginya dan ia bukanlah sebuah hadith Nabi SAW sebagaimana yang dikatakan oleh Mulla Ali al-Qari:
“Ramai para imam menyangka bahawa hadith ini tiada asal baginya. Akan tetapi, Imam al-Khattabi di dalam gharib al-Hadith menyebutnya dengan cara berpindah ke persoalan lain dan aku merasakan bahawa dia mempunyai asal bagi hadith ini. Imam al-Suyuthi berkata hadith ini telah dikeluarkan (ditulis) oleh Nasr al-Maqdisiy di dalam al-Hujjah dan al-Baihaqiy di dalam al-Risalah al-Asy’ariyyah secara tidak bersanad. Begitu juga, dinyatakan oleh al-Halimiy, al-Qadhi Husain, Imam al-Haramain dan ramai lagi. Ini menunjukkan berkemungkinan bahawa hadith tersebut telah ditakhrijkan di dalam kitab-kitab para huffaz yang mana ia (kitab tersebut) tidak sampai kepada kita. (Lihat
al-Asrar al-Marfu’ah
, 84/1)
Sebab-Sebab Berlakunya Perselisihan
Antara sebab-sebab atau punca berlakunya perselisihan adalah:
Pemahaman terhadap Bahasa Arab kerana bahasa arab ini kaya dengan kaedah-kaedah, uslub-uslub dan makna-maknanya.
Manhaj al-Quran di dalam menyatakan ayat sesuatu hukum seperti terdapat ayat mujmal mufassal dan sebagainya.
Sunnah Nabi SAW tidak menjelaskan keseluruhan kandungan ayat-ayat al-Quran.
Perbezaan para ulama’ dalam menentukan hukum terhadap sesebuah hadith serta perbezaan manhaj dalam menerima sesebuah hadith.
Dalil yang diperolehi bertentangan antara satu sama lain di dalam satu masalah.
Kefahaman dari sudut perbuatan atau perintah Rasulullah SAW sama ada ia berbentuk wajib, sunat, harus dan sebagainya.
Perbezaan dari sudut jenis dalil adakah ia bole dijadikan hujjah ataupun tidak.
Dalam menjawab persoalan di atas, kami katakan amat perlu kita mempelajari fiqh khilaf lebih-lebih lagi pada zaman kini, maklumat di hujung jari yang merentasi sempadan geografi. Seolah-olah kita sebagai satu keluarga besar, apa yang berlaku di sana di sini tahu dan begitulah sebaliknya. Justeru, dengan meraikan fiqh khilaf akan memerikan kebaikan kepada kita dan berlakulah sifat berlapang dada.
Walaupun begitu, amat perlu kita meraikan mazhab setempat sebagaimana yang diajar oleh imam kita Imam Syafie ketika mendatangi Iraq beliau tidak membaca qunut kerana alasan menghormati mazhab Imam Abu Hanifah yang menguasai tempat tersebut. Itulah fiqh meraikan khilaf. Justeru, kedua-dua pihak akan merasa tenang.
Kami akhiri dengan memetik kata-kata khalifah umat Islam Umar bin Abd al-Aziz berkaitan perselisihan yang berlaku dalam kalangan umat Islam:
مَا سَرَّنِي لَوْ أَنَّ أَصْحَابَ مُحَمَّدٍ صَلَّى اللَّهُ عَلَيْهِ وَسَلَّمَ لَمْ يَخْتَلِفُوا ، لأَنَّهُمْ لَوْ لَمْ يَخْتَلِفُوا لَمْ تَكُنْ رُخْصَةٌ
Maksudnya: “Aku tidak gembira jika para sahabat Muhammad SAW tidak berselisih pendapat sesama mereka. Ini kerana, jika mereka tidak berselisih pendapat maka tidak akan berlakunya rukhsah.” (Lihat
al-Faqih wa al-Mutafaqqih
, 2/116)
Kesimpulannya, kami katakan sebagai seorang muslim yang mengaku beriman kepada Allah SWT dan juga rasul-Nya perlulah mengutamakan adab-adab yang diajarkan oleh Islam dalam menguruskan setiap pesrselisihan dan perbezaan yang berlaku. Antara adab-adab yang boleh dipupuk di dalam diri kita adalah:
Ikhlas kerana Allah dalam mencari kebenaran.
Berlapang dada dalam masalah yang diperselisihi.
Tidak mengeluarkan kata-kata kesat.
Menghormati pihak yang berbeza.
Tidak menuduh pihak yang berbeza itu dengan tuduhan yang jahat seperti sesat.
Akhir kalam, marilah sama-sama kita berdoa:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:
“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
Bertarikh: 1 September 2023 bersamaan 15 Safar 1445 H


#2772: Solat Jenazah Bagi Orang Yang Tidak Solat Ketika Hayatnya

Soalan:
Assalamualaikum Dato’ Seri. Nak tanya, contoh kalau ayah atau ibu kita tidak solat, dan mereka melakukan perkara yang syirik. Apabila mereka meninggal dunia, adakah boleh saya melakukan solat jenazah atas mereka? Sebab ada orang kata haram solat jenazah orang yang tidak solat.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
إِنَّ الصَّلَاةَ كَانَتْ عَلَى الْمُؤْمِنِينَ كِتَابًا مَوْقُوتًا
Maksudnya: “
Sesungguhnya sembahyang itu adalah satu ketetapan yang diwajibkan ke atas orang-orang yang beriman, yang tertentu waktunya.”
Surah al-Nisa’ (103)
Ayat ini merupakan salah satu dalil kefardhuan solat ke atas umat Islam seluruhnya. Solat menjadi zimmah (beban) ke atas orang Muslim sehinggalah dia menunaikannya melainkan wujudnya uzur Syar’ie yang menggugurkan kewajipan atau meringankannya, maka barangsiapa yang meninggalkannya disebabkan keuzuran seperti terlupa atau tertidur, maka hendaklah dia menggantikannya sebaik sahaja tersedar ataupun terjaga. Ini berdasarkan sabda Nabi Muhammad S.A.W yang diriwayatkan oleh Anas bin Malik RA:
مَنْ نَسِيَ صَلَاةً فَلْيُصَلِّهَا إِذَا ذَكَرَهَا، لَا كَفَّارَةَ لَهَا إِلَّا ذَلِكَ
Maksudnya: “
Sesiapa yang terlupa solat, maka hendaklah dia menunaikannya apabila dia teringat akannya. Tidak ada kaffarah untuknya melainkan hal tersebut.”
Riwayat al-Bukhari (597) dan Muslim (684)
Adapun bagi mereka yang meninggalkan solat dengan sengaja yakni kerana mengingkari kewajipannya, maka kafirlah dia dan terkeluar daripada agama Islam. Manakala bagi mereka yang meninggalkan solat atas sebab malas atau melengah-lengahkannya, maka dia mendapat dosa dan hendaklah dia mengqadhakannya (menggantikannya) semula. (Lihat
al-Fiqh al-Manhaji
, 1/103-104)
Kami kemukakan di sini ancaman bagi mereka yang meninggalkan solat fardhu dengan sengaja tanpa sebarang keuzuran, antaranya:
Allah SWT berfirman:
فَخَلَفَ مِن بَعْدِهِمْ خَلْفٌ أَضَاعُوا الصَّلَاةَ وَاتَّبَعُوا الشَّهَوَاتِ فَسَوْفَ يَلْقَوْنَ غَيّاً (٥٩) إِلَّا مَن تَابَ وَآمَنَ وَعَمِلَ صَالِحاً
Maksudnya:
“Kemudian mereka digantikan oleh keturunan-keturunan yang mencuaikan sembahyang serta menurut hawa nafsu (dengan melakukan maksiat); maka mereka akan menghadapi azab (dalam neraka), kecuali orang-orang yang bertaubat dan beriman serta beramal soleh.”
(Surah Maryam: 59-60)
Ibn Abbas RA berkata: “Pengertian ‘meninggalkan solat’ tersebut bukanlah beerti meninggalkan solat itu sama sekali, malah yang dimaksudkan ialah mengakhirkannya dari waktunya.”
Said bin al-Musayyib pula berkata: “Maksud ‘meninggalkan solat’ adalah seseorang yang yang tidak solat Zohor kecuali sehingga datangnya waktu Asar, dan tidak solat Asar sehingga datangnya waktu Maghrib, dan tidak solat Maghrib sehingga datangnya waktu Isya’ dan tidak solat  Isya’ sehingga datangnya waktu fajar solat Subuh, kemudian tidak menunaikan solat Subuh sehingga terbitnya matahari.
Maka sesiapa yang mati di atas cara yang sedemikian itu dan tidak bertaubat (sebelum matinya), maka Allah SWT akan meletakkannya sebagai orang yang berdosa, dan kerana itu juga dia akan dimasukkan ke dalam neraka Jahannam pada bahagian yang paling dalam sekali.
Allah SWT telah menyebut di dalam al-Quran tentang kedudukan penghuni neraka yang tidak mengerjakan solat. Firman Allah SWT:
مَا سَلَكَكُمْ فِي سَقَرَ (٤٢) قَالُوا لَمْ نَكُ مِنَ الْمُصَلِّينَ (٤٣) وَلَمْ نَكُ نُطْعِمُ الْمِسْكِينَ (٤٤) وَكُنَّا نَخُوضُ مَعَ الْخَائِضِينَ (٤٥) وَكُنَّا نُكَذِّبُ بِيَوْمِ الدِّينِ (٤٦) حَتَّى أَتَانَا الْيَقِينُ (٤٧) فَمَا تَنْفَعُهُمْ شَفَاعَةُ الشَّافِعِينَ
Maksudnya:
“(Setelah melihat orang-orang yang bersalah itu, mereka berkata): “Apakah yang menyebabkan kamu masuk ke dalam (neraka) Saqar? Orang-orang yang bersalah itu menjawab: “Kami tidak termasuk dalam kumpulan orang-orang yang mengerjakan sembahyang; Dan kami tidak pernah memberi makan orang-orang miskin; Dan kami dahulu selalu mengambil bahagian memperkatakan perkara yang salah, bersama-sama orang-orang yang memperkatakannya; Dan kami sentiasa mendustakan hari pembalasan, sehinggalah kami didatangi oleh perkara yang tetap diyakini. Maka tidak akan berguna kepada mereka sebarang syafaat pertolongan (kalaulah ditakdirkan ada) sesiapa yang boleh memberikan syafaat itu.”
(Surah al-Mudatthir: 42-48)
Nabi SAW bersabda lagi:
الْعَهْدُ الَّذِي بَيْنَنَا وَبَيْنَهُمُ الصَّلَاةُ، فَمَنْ تَرَكَهَا فَقَدْ كَفَرَ
Maksudnya:
“Perjanjian diantara kami dan mereka (orang-orang munafiq itu), ialah dengan solat. Maka sesiapa yang yang meninggalkannya sungguh dia telah menjadi kafir.”
Riwayat Ahmad (23403), al-Nasaie (326), al-Tirmizi (2621) dan Ibn Hibban (1454)
Dan Nabi SAW juga bersabda:
إِنَّ بَيْنَ الرَّجُلِ وَبَيْنَ الشِّرْكِ وَالْكُفْرِ تَرْكَ الصَّلَاةِ
Maksudnya:
“Sesungguhnya, yang membezakan antara seorang hamba (yang mukmin) dengan seorang yang kafir dan syirik, iaitu meninggalkan solat.”
Riwayat Muslim (82) dan Ahmad (14947)
Yang memberi makna bahawa jika seseorang meninggalkan solat dengan sengaja serta mengingkarinya akan membawa kepada kafir. Di dalam Sahih al-Bukhari terdapat sabda Nabi SAW:
مَنْ فَاتَتْهُ صَلَاةُ الْعَصْرِ حَبِطَ عَمَلُهُ
Maksudnya:
“Sesiapa yang meninggalkan solat asar, maka sia-sialah amalnya.”
Riwayat al-Bukhari (553)
Sabda Nabi SAW lagi:
مَنْ تَرَكَ الصلاةَ متعمِّدًا فقَدْ بَرِئَتْ منْهُ ذِمَّةُ اللهِ
Maksudnya:
“Sesiapa yang meninggalkan solat dengan sengaja maka dia terlepas dari perlindungan Allah.”
Riwayat al-Baihaqi (14895) dan Ahmad (28007)
Nabi SAW bersabda lagi:
أُمِرْتُ أَنْ أُقَاتِلَ النَّاسَ حَتَّى يَشْهَدُوا أَنْ لاَ إِلَهَ إِلاَّ اللهُ وَأَنَّ مُحَمَّداً رَسُوْلُ اللهِ، وَيُقِيْمُوا الصَّلاَةَ وَيُؤْتُوا الزَّكاَةَ، فَإِذَا فَعَلُوا ذَلِكَ عَصَمُوا مِنِّي دِمَاءَهُمْ وَأَمْوَالَهُمْ إِلاَّ بِحَقِّ الإِسْلاَمِ وَحِسَابُهُمْ عَلَى اللهِ تَعَالىَ
Maksudnya:
“Aku diperintahkan untuk memerangi manusia hingga mereka bersaksi bahawa tidak ada Tuhan selain Allah dan bahawa Muhammad adalah Rasulullah, menegakkan solat, menunaikan zakat. Jika mereka melakukan hal itu maka darah dan harta mereka akan dilindungi kecuali dengan hak Islam dan perhitungan mereka ada pada Allah SWT.”
Riwayat al-Bukhari (25) dan Muslim (20)
Justeru, kami katakan dalam menjawab persoalan di atas, kita hendaklah berhusnu dzan lebih-lebih lagi kepada keluarga kita, di samping mengharapkan dia bertaubat kepada Allah SWT. Kita hendaklah mengambil hukum yang zahir selama mana ia menyebut dan mengucapkan
syahadatain
, maka ia dianggap sebagai orang Islam. Oleh kerana itu, hukum sebagai seorang Islam hendaklah dilaksanakan ke atasnya, dengan memandi, mengkafan dan mengebumikan jenazahnya.
Berdoalah kepada Allah SWT semoga Allah SWT mengampuni mereka. Akhir kalam, marilah sama-sama kita berdoa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 1 September 2023 bersamaan 15 Safar 1445 H


#2773: Dalil Rukun Syahadah

Soalan:
Assalamualaikum Dato’ Seri. Apakah ada dalil rukun syahadah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
فَاعْلَمْ أَنَّهُ لَا إِلَٰهَ إِلَّا اللَّهُ وَاسْتَغْفِرْ لِذَنبِكَ وَلِلْمُؤْمِنِينَ وَالْمُؤْمِنَاتِ ۗ وَاللَّهُ يَعْلَمُ مُتَقَلَّبَكُمْ وَمَثْوَاكُمْ
Maksudnya: “
Oleh itu, maka tetapkanlah pengetahuanmu dan keyakinanmu (wahai Muhammad) bahawa sesungguhnya tiada Tuhan yang berhak disembah melainkan Allah, dan mintalah ampun kepadaNya bagi salah silap yang engkau lakukan, dan bagi dosa-dosa orang-orang yang beriman – lelaki dan perempuan; dan (ingatlah), Allah mengetahui akan keadaan gerak-geri kamu (di dunia) dan keadaan penetapan kamu (di akhirat).
”
Surah Muhammad (19)
Daripada Ibn ‘Umar R.Anhuma bahawa Rasulullah SAW bersabda:
بُنِيَ الْإِسْلَامُ عَلَى خَمْسٍ ، شَهَادَةِ أَنْ لَا إِلَهَ إِلَّا اللَّهُ وَأَنَّ مُحَمَّدًا رَسُولُ اللَّهِ ، وَإِقَامِ الصَّلَاةِ ، وَإِيتَاءِ الزَّكَاةِ ، وَالْحَجِّ ، وَصَوْمِ رَمَضَانَ
Maksudnya:
 “Islam terbina atas lima perkara: penyaksian bahawa tiada Tuhan selain Allah dan Muhammad itu pesuruh Allah, mendirikan solat, menunaikan zakat, berpuasa pada bulan Ramadhan, dan menunaikan haji ke baitullah bagi yang mampu.”
Riwayat al-Bukhari (8)
Menjawab persoalan di atas, sebahagian ulama menyebut, rukun syahadah mempunyai empat:
Mengisbatkan zat Allah
Mengisbatkan sifat Allah
Mengisbatkan af’al Allah
Mengisbatkan kebenaran Rasulullah SAW
Ini berdasarkan kepada
istiqra’
(اسْتِقْرَاء) atau dapatan dan kajian oleh para ulama selepas mereka menekuni, makrifah akan nas-nas Ilahi dan nabawi, maka mereka mendapati bahawa apabila pengucapan syahadah berlaku, maka sudah pasti makna syahadah itu berlaku pengisbatan kepada zat, sifat dan
af’al
Allah SWT. Begitu juga, dengan membenarkan risalah Rasulullah SAW.
Ini juga termasuk dalam apa yang disebut oleh para ulama berkenaan dengan erti iman yang sebenar yang merangkumi:
Iqrar bil lisan
 (mengiyakan dengan lidah)
Tasdiqul bil qalb
(membenarkan dengan hati)
Wal amali bi jawarih
(beramal dengan segala anggota badan)
Saya tertarik dengan kalimah syahadah kerana ia memberi maksud penyaksian dan penyaksian itu dengan makna melihat, mengetahui, meyakini, mendapati, mengimani akan sesuatu itu. Seperti syahadah dengan Allah SWT dengan mengakui bahawa tidak ada Tuhan yang disembah dengan sebenar-benar melainkan Allah SWT. Dia sahaja yang berhak disembah yang bersifat dengan keesaan,
samadiyah
, tidak beranak, tidak diperanakkan dan tidak menyerupai dengan sebarang sesuatu.Itulah maksud syahadah kepada Allah SWT dengan sebenar. Hal ini berdasarkan firman Allah SWT:
قُلْ هُوَ اللَّهُ أَحَدٌ ﴿١﴾ اللَّهُ الصَّمَدُ ﴿٢﴾ لَمْ يَلِدْ وَلَمْ يُولَدْ ﴿٣﴾ وَلَمْ يَكُن لَّهُ كُفُوًا أَحَدٌ
Maksudnya: “
Katakanlah (wahai Muhammad): “(Tuhanku) ialah Allah Yang Maha Esa; “Allah Yang menjadi tumpuan sekalian makhluk untuk memohon sebarang hajat; “Ia tiada beranak, dan Ia pula tidak diperanakkan; “Dan tidak ada sesiapapun yang serupa dengan-Nya.
”
Surah al-Ikhlas (1-4)
Kami akhiri dengan doa:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
 “Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
Surah Ali Imran (8)
Bertarikh: 1 September 2023 bersamaan 15 Safar 1445 H


#2774: Wirid Mengikut Sunnah

Soalan:
Assalamualaikum Dato’ Seri. Boleh kongsikan tak wirid selepas solat yang mengikut sunnah? Jika kita wirid biasa sebab tidak tahu adakah berdosa kerana tidak ikut sunnah Nabi SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Definisi wirid mengikut Kamu Dewan Edisi Keempat ialah petikan daripada Quran yang ditentukan untuk dibaca (dipelajari dan lain-lain) atau zikir yang dibaca selepas sembahyang.
Alhamdulillah, kami dapati banyak kitab-kitab sejak dahulu lagi menceritakan dan meriwayatkan zikir dan wirid Rasulullah SAW selepas solat. Berdasarkan dapatan kami, Rasulullah SAW tidaklah iltizam dengan satu bentuk sahaja. Oleh kerana itu, kita akan dapati terlalu banyak riwayat oleh para sahabat cara zikir dan wirid Rasulullah SAW selepas solat. Ada masa panjang dan ada masa pendek. Ia bergantung kepada keadaan, masa dan suasana dan ini memberi kemudahan kepada ummah untuk beramal berdasarkan kepada keadaannya.
Himpunan zikir dan wirid Rasulullah SAW biasanya dengan istighfar, taubat, membaca beberapa surah seperti al-Ikhlas, al-Muawwizataini, al-Kafirun, al-Fatihah, tasbih (سُبْحَانَ الله), tahmid (الْحَمْدُ لِلَّهِ), takbir (اللهُ أَكْبَرُ) dan tahlil (لاَ إِلَهَ إِلاَّ اللَّهُ وَحْدَهُ لاَ شَرِيكَ لَهُ لَهُ الْمُلْكُ وَلَهُ الْحَمْدُ وَهُوَ عَلَى كُلِّ شَىْءٍ قَدِيرٌ).
Antara bacaan ayat al-Quran yang Nabi SAW sering baca ialah ayat Kursi:
اللَّهُ لَا إِلَٰهَ إِلَّا هُوَ الْحَيُّ الْقَيُّومُ ۚ لَا تَأْخُذُهُ سِنَةٌ وَلَا نَوْمٌ ۚ لَّهُ مَا فِي السَّمَاوَاتِ وَمَا فِي الْأَرْضِ ۗ مَن ذَا الَّذِي يَشْفَعُ عِندَهُ إِلَّا بِإِذْنِهِ ۚ يَعْلَمُ مَا بَيْنَ أَيْدِيهِمْ وَمَا خَلْفَهُمْ ۖ وَلَا يُحِيطُونَ بِشَيْءٍ مِّنْ عِلْمِهِ إِلَّا بِمَا شَاءَ ۚ وَسِعَ كُرْسِيُّهُ السَّمَاوَاتِ وَالْأَرْضَ ۖ وَلَا يَئُودُهُ حِفْظُهُمَا ۚ وَهُوَ الْعَلِيُّ الْعَظِيمُ
Maksudnya: “
Allah, tiada Tuhan (yang berhak disembah) melainkan Dia, Yang Tetap hidup, Yang Kekal selama-lamanya mentadbirkan (sekalian makhluk-Nya). Yang tidak mengantuk usahkan tidur. Yang memiliki segala yang ada di langit dan yang ada di bumi. Tiada sesiapa yang dapat memberi syafaat (pertolongan) di sisi-Nya melainkan dengan izin-Nya. yang mengetahui apa yang ada di hadapan mereka dan apa yang ada di belakang mereka, sedang mereka tidak mengetahui sesuatu pun dari (kandungan) ilmu Allah melainkan apa yang Allah kehendaki (memberitahu kepadanya). Luasnya Kursi Allah (ilmuNya dan kekuasaan-Nya) meliputi langit dan bumi; dan tiadalah menjadi keberatan kepada Allah menjaga serta memelihara keduanya. Dan Dia lah Yang Maha Tinggi (darjat kemuliaan-Nya), lagi Maha Besar (kekuasaan-Nya).
”
Surah al-Baqarah (255)
Begitu juga dengan ayat 285, surah al-Baqarah:
 آمَنَ الرَّسُولُ بِمَا أُنزِلَ إِلَيْهِ مِن رَّبِّهِ وَالْمُؤْمِنُونَ ۚ كُلٌّ آمَنَ بِاللَّهِ وَمَلَائِكَتِهِ وَكُتُبِهِ وَرُسُلِهِ لَا نُفَرِّقُ بَيْنَ أَحَدٍ مِّن رُّسُلِهِ ۚ وَقَالُوا سَمِعْنَا وَأَطَعْنَا ۖ غُفْرَانَكَ رَبَّنَا وَإِلَيْكَ الْمَصِيرُ
Maksudnya: “
Rasulullah telah beriman kepada apa yang diturunkan kepadanya dari Tuhannya, dan juga orang-orang yang beriman; semuanya beriman kepada Allah, dan Malaikat-malaikatNya, dan Kitab-kitabNya, dan Rasul-rasulNya. (Mereka berkata): “Kami tidak membezakan antara seorang dengan yang lain Rasul-rasulnya”. Mereka berkata lagi: Kami dengar dan kami taat (kami pohonkan) keampunanMu wahai Tuhan kami, dan kepadaMu jualah tempat kembali.
”
Surah al-Baqarah (285)
Seterusnya, al-Baqarah ayat 286:
لَا يُكَلِّفُ اللَّهُ نَفْسًا إِلَّا وُسْعَهَا ۚ لَهَا مَا كَسَبَتْ وَعَلَيْهَا مَا اكْتَسَبَتْ ۗ رَبَّنَا لَا تُؤَاخِذْنَا إِن نَّسِينَا أَوْ أَخْطَأْنَا ۚ رَبَّنَا وَلَا تَحْمِلْ عَلَيْنَا إِصْرًا كَمَا حَمَلْتَهُ عَلَى الَّذِينَ مِن قَبْلِنَا ۚ رَبَّنَا وَلَا تُحَمِّلْنَا مَا لَا طَاقَةَ لَنَا بِهِ ۖ وَاعْفُ عَنَّا وَاغْفِرْ لَنَا وَارْحَمْنَا ۚ أَنتَ مَوْلَانَا فَانصُرْنَا عَلَى الْقَوْمِ الْكَافِرِينَ
Maksudnya: “
Allah tidak memberati seseorang melainkan apa yang terdaya olehnya. Ia mendapat pahala kebaikan yang diusahakannya, dan ia juga menanggung dosa kejahatan yang diusahakannya. (Mereka berdoa dengan berkata): “Wahai Tuhan kami! Janganlah Engkau mengirakan kami salah jika kami lupa atau kami tersalah. Wahai Tuhan kami! Janganlah Engkau bebankan kepada kami bebanan yang berat sebagaimana yang telah Engkau bebankan kepada orang-orang yang terdahulu daripada kami. Wahai Tuhan kami! Janganlah Engkau pikulkan kepada kami apa yang kami tidak terdaya memikulnya. Dan maafkanlah kesalahan kami, serta ampunkanlah dosa kami, dan berilah rahmat kepada kami. Engkaulah Penolong kami; oleh itu, tolonglah kami untuk mencapai kemenangan terhadap kaum-kaum yang kafir.
”
Surah al-Baqarah (286)
Kemudian, Rasulullah SAW juga tidak lupa untuk berdoa. Antara doa yang sering dibaca ialah:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:
“Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Riwayat Ibn Majah (925), al-Nasa’ie dalam al-Sunan al-Kubra (9930) dan Ahmad (26602)
Begitu juga dengan doa Nabi SAW:
اللَّهُمَّ أَعِنِّي عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah aku untuk zikir kepada-Mu, bersyukur kepada-Mu dan elok dalam beribadat kepada-Mu.”
Riwayat Abu Daud (1522), al-Nasa’ie (1303), Ahmad (22119), al-Baihaqi dalam
al-Da’awat al-Kabir
 (1/362) dan Ibn Hibban (2020)
Inilah sebahagian dariapda apa yang selalu Nabi SAW baca di samping doa-doa yang banyak. Sebahagiannya kami nyatakan dalam buku
Inilah Doaku
.
Dalam menjawab persoalan saudara, kami nyatakan tidak mengapa dan tidak berdosa kita tidak berwirid mengikut sunnah Nabi SAW kerana hukumnya adalah sunat. Buatlah sekadar kemampuan saudara sebagaimana firman Allah SWT:
فَاتَّقُوا اللَّهَ مَا اسْتَطَعْتُمْ
Maksudnya:
“Oleh itu bertaqwalah kamu kepada Allah sedaya supaya kamu.”
(Surah al-Taghabun: 16)
Kami akhiri dengan doa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 1 September 2023 bersamaan 15 Safar 1445 H


#2775: Syarat Sujud

Soalan:
Assalamualaikum Dato’ Seri. Boleh terangkan dalil sujud serta syaratnya dan syarat duduk antara dua sujud?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Pengertian Sujud
Dari sudut syarak, sujud bermaksud dahi orang yang bersolat bersentuhan secara langsung dengan tempat sujudnya.
 Dalil sujud berdasarkan firman Allah SWT:
يَا أَيُّهَا الَّذِينَ آمَنُوا ارْكَعُوا وَاسْجُدُوا وَاعْبُدُوا رَبَّكُمْ وَافْعَلُوا الْخَيْرَ لَعَلَّكُمْ تُفْلِحُونَ ۩ ﴿٧٧﴾
Maksudnya:
“Wahai orang-orang yang beriman, rukuklah serta sujudlah (mengerjakan sembahyang), dan beribadatlah kepada Tuhan kamu (dengan mentauhidkanNya), serta kerjakanlah amal-amal kebajikan; supaya kamu berjaya (di dunia dan di akhirat).”
(Surah al-Hajj: 77)
Begitu juga hadith, Rasulullah SAW ketika mengajarkan cara-cara bersolat kepada yang tidak betul melakukannya:
 ثُمَّ اسْجُدْ حَتَّى تَطْمَئِنَّ سَاجِدًا، ثُمَّ ارْفَعْ حَتَّى تَطْمَئِنَّ جَالِسًا، ثُمَّ اسْجُدْ حَتَّى تَطْمَئِنَّ سَاجِدًا
Maksudnya: “Kemudian sujudlah sehingga tetap dalam keadaan itu, kemudian bangunlah sehingga tetap keadaan dudukmu, kemudian sujudlah lagi sehingga keadaannya tetap.”
(Riwayat al-Bukhari: 6667)
Perkara ini diwajibkan pada setiap rakaat berdasarkan hadith yang lalu, sabda Rasulullah SAW:
ثُمَّ ارْفَعْ حَتَّى تَطْمَئِنَّ جَالِسًا
Maksudnya:
 “Kemudian bangunlah hingga tetap keadaan dudukmu.”
Menjawab persoalan di atas, kami kemukakan sebuah hadith: Daripada Ibn Abbas R.Anhuma, bahawa Nabi SAW bersabda:
أُمِرْتُ أَنْ أَسْجُدَ عَلَى سَبْعَةِ أَعْظُمٍ عَلَى الجَبْهَةِ، وَأَشَارَ بِيَدِهِ عَلَى أَنْفِهِ وَاليَدَيْنِ وَالرُّكْبَتَيْنِ، وَأَطْرَافِ القَدَمَيْنِ وَلاَ نَكْفِتَ الثِّيَابَ وَالشَّعَرَ
Maksudnya:
“Aku diperintahkan untuk sujud dengan tujuh tulang (anggota) iaitu dahi, serta Baginda SAW mengisyaratkan dengan tangan pada hidungnya, kedua tapak tangan, kedua lutut dan hujung jari kedua kaki. Dan janganlah menahan pakaian dan rambut.”
Riwayat al-Bukhari (812) dan Muslim (490)
Syarat Sujud
Menyentuh tempat sujud dengan dahi yang terdedah serta melakukan sujud dengan tujuh anggota badan, iaitu, dahi, dua telapak tangan, dua lutut dan dua hujung jari kaki.
Hendaklah dahinya terbuka.
Meletakkan kepala sekira-kira dahi menempel (ada tekanan) pada tempat sujud.
Tidak ada niat lain selain sujud.
Tidak sujud diatas barang yang bergerak dengan pergerakannya.
Kedudukan punggung lebih tinggi dari kepala.
Thama’ninah.
(Lihat
Nail al-Raja’
,
 179 dan

al-Fiqh al-Manhaji
,
1/136)
Syarat Duduk di Antara Dua Sujud
Tujuan duduk semata-mata kerana ibadat tanpa sebab-sebab sampingan yang lain seperti takut dan sebagainya.
Tidak terlalu lama hingga melebihi kadar masa sekurang-kurangnya bacaan tasyahhud.
Duduk tetap seketika sekurang-kurangnya sekali tasbih.
 Hal ini berdasarkan hadith, daripada Ibn Mas’ud RA, katanya:
كُنَّا إِذَا صَلَّيْنَا مَعَ النَّبِيِّ صَلَّى اللَّهُ عَلَيْهِ وَسَلَّمَ قُلْنَا كُنَّا نَقُولُ قَبْلَ أَنْ يُفْرَضَ عَلَيْنَا التَّشَهُّدُ السَّلَامُ عَلَى اللَّهِ قَبْلَ عِبَادِهِ، السَّلَامُ عَلَى جِبْرِيلَ، السَّلَامُ عَلَى مِيكَائِيلَ السَّلَامُ عَلَى فُلَانٍ. فَلَمَّا انْصَرَفَ النَّبِيُّ صَلَّى اللَّهُ عَلَيْهِ وَسَلَّمَ أَقْبَلَ عَلَيْنَا بِوَجْهِهِ فَقَالَ: إِنَّ اللَّهَ هُوَ السَّلَامُ، فَإِذَا جَلَسَ أَحَدُكُمْ فِي الصَّلَاةِ فَلْيَقُلْ: التَّحِيَّاتُ
Maksudnya: “Ketika kami bersolat bersama-sama Nabi SAW membaca dalam riwayat yang lain pula menyebut: Sebelum difardhukan tasyahhud kami membaca tasyahhud yang maksudnya: Sejahtera ke atas Allah SWT mendahului hamba-hamba-Nya, sejahtera ke atas Jibril, sejahtera ke atas Mikail, sejahtera ke atas si fulan. Setelah selesai Nabi SAW pun menghadap kami lalu bersabda: Sesungguhnya Allah SWT bersifat “salam. Apabila seseorang daripada kamu duduk ketika bersolat bacalah.
Riwayat al-Bukhari (5806), Muslim (402), al-Baihaqi (2/138) dan al-Daraqutni (1/350)
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
(Surah Ibrahim: 40)
Wallahu a‘lam.
Bertarikh: 1 September 2023 bersamaan 15 Safar 1445 H


#2776:Membuat Orang Salji

Soalan:
Assalamualaikum Dato’ Seri. Apa hukum membuat orang salji? Adakah dikira sama macam membuat berhala? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya: “
Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.
”
Surah al-Maidah (90)
Dalam ayat ini, terdapat 4 larangan agar kita menjauhinya salah satunya adalah berhala dan pemujaannya (وَالْأَنصَابُ).
Kami mulakan dengan takrif patung atau orang salji. Ia adalah gambaran figura manusia yang dicipta atau dibentuk dengan memampatkan salji.
Dr Yusuf al-Qaradhawi dalam kitabnya
 al-Halal wa al-Haram
 berkata:
Terdapat hadith daripada Aisyah R.Anha, bahawa Rasulullah SAW bersabda:
أشَدُّ النّاسِ عَذابًا يَومَ القِيامَةِ الَّذِينَ يُضاهُونَ بخَلْقِ اللَّهِ
Maksudnya:
“
Orang yang paling berat menerima seksaan pada hari kiamat ialah orang yang mahu menandingi ciptaan Allah SWT.
”
Riwayat al-Bukhari (5954) dan Muslim (2107)
Perkara ini bergantung kepada niat pelukis itu sendiri. Kemudian boleh jadi riwayat lain yang menyokong hadith di atas, sebagaimana hadith qudsi daripada Allah SWT yang berfirman:
وَمَن أظْلَمُ مِمَّنْ ذَهَبَ يَخْلُقُ كَخَلْقِي، فَلْيَخْلُقُوا حَبَّةً، ولْيَخْلُقُوا ذَرَّةً
Maksudnya
: “
Siapakah lagi yang lebih menzalimi dirinya daripada seorang yang mengaku dapat mencipta seperti Aku menciptanya, cubalah ciptakan sebiji gandum atau sebiji jagung!
”
Riwayat al-Bukhari (5953) dan Muslim (2111)
Ungkapan dengan sabda Baginda: “ذَهَبَ يَخْلُقُ كَخَلْقِي” menunjukkan niat hendak menandingi Tuhan dalam sifat uluhiyyah-Nya yang khusus iaitu mencipta sesuatu dan mengadakan sesuatu yang baru.
Oleh kerana itu, Allah SWT telah mencabar mereka untuk menciptakan sebiji gandum atau sebiji jagung. Ungkapan terakhir ini menunjukkan bahawa mereka memang berangan-angan hendak mencipta sebiji gandum atau jagung kerana itulah Allah SWT mencabar mereka membuatnya. Lantaran itu juga, di hari akhirat kelak, Allah SWT akan membalas mereka di hadapan khalayak ramai dengan menyeru kepada mereka: “Ayuh, hidupkanlah apa yang sudah kamu ciptakan itu!” Maksudnya, mereka disuruh meniupkan roh kepada benda yang diciptakan oleh mereka itu. Namun mereka tetap sekali-kali tidak akan mampu untuk meniupkan roh pada gambar mereka itu.  (Lihat
al-Halal wa al-Haram fi al-Islam,
 hlm. 104-113).
 Oleh kerana membuat orang salji juga mengambil sifat patung atau
timsal
atau
sanam
 maka hukumnya adalah sama kerana
syabih
dan kesamaannya adalah sama seperti membuat berhala. Dia tahan lama sementelahan lagi di negeri yang suhu sejuknya amat tinggi.
Oleh kerana itu, elakkanlah daripada melukis atau membentuk arca berhala dari salji atau ais yang berupa manusia atau binatang. Semoga Allah SWT selamatkan kita dari mensyirikkan-Nya. Amin.
Kami akhiri dengan doa:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
Bertarikh: 1 September 2023 bersamaan 15 Safar 1445 H


#2777: Puasa Sunat Isnin Khamis Disekalikan Dengan Puasa Sunat Nabi Daud

Soalan:
Assalamualaikum Dato’ Seri. Saya nak tanya beberapa soalan, bolehkah kalau saya niat puasa sunat Isnin, selepas itu, saya niat puasa sunat nabi Daud pada hari Rabu seterusnya puasa sunat hari Khamis? Kalau ikut, kiraan puasa sunat Nabi Daud dikira dari hari apa? Dan kalau dalam masa seminggu bolehkah puasa sunat isnin khamis dan puasa sunat Nabi Daud disekalikan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami telah menjawab beberapa kali berkenaan dengan isu puasa sunat yang digabung dengan beberapa puasa sunat yang lain atau yang fardhu, antaranya:
Dalam menjawab persoalan di atas, permasalahan ini dikenali sebagai al-tasyrik (التَّشْرِيْكُ) atau al-tadakhul (التَّدَاخُلُ) (menggabungkan dan saling memasukkan) antara ibadat. Salah satu bentuknya adalah sepertimana permasalahan di atas.
Imam al-Ramli menyebut:
وَلَوْ صَامَ فِي شَوَّالٍ قَضَاءً أَوْ نَذْرًا أَوْ غَيْرَهُمَا أَوْ فِي نَحْوِ يَوْمِ عَاشُورَاءَ حَصَلَ لَهُ ثَوَابُ تَطَوُّعِهَا كَمَا أَفْتَى بِهِ الْوَالِدُ – رَحِمَهُ اللَّهُ تَعَالَى – تَبَعًا لِلْبَارِزِيِّ وَالْأَصْفُونِيِّ وَالنَّاشِرِيِّ وَالْفَقِيهِ عَلِيِّ بْنِ صَالِحٍ الْحَضْرَمِيِّ وَغَيْرِهِمْ، لَكِنْ لَا يَحْصُلُ لَهُ الثَّوَابُ الْكَامِلُ الْمُرَتَّبُ عَلَى الْمَطْلُوبِ لَا سِيَّمَا مَنْ فَاتَهُ رَمَضَانُ وَصَامَ عَنْهُ شَوَّالًا.
Maksudnya: Sekiranya dia berpuasa Syawwal untuk qadha’ atau nazar, atau selain itu, atau puasa Asyura, maka dia memperoleh pahala sunat. Inilah sepertimana yang difatwakan oleh bapa saya rahimahullah dengan mengikuti pendapat al-Barizi, al-Asfuni, al-Nasyiri, al-Faqih ‘Ali bin Soleh al-Hadrami dan selain mereka. Akan tetapi, dia tidak mendapat pahala sempurna yang diperoleh sepertimana yang diharapkan. Khususnya orang yang beberapa hari tidak berpuasa Ramadhan, lalu dia menggantinya pada bulan Syawwal.” (Lihat
Nihayah al-Muhtaj
, 3/209; Lihat
Mughni al-Muhtaj
, 2/184)
Daripada Abdullah bin Amr bin al-‘As R.Anhuma, sabda Nabi SAW:
أَحَبُّ الصِّيَامِ إِلَى اللَّهِ عَزَّ وَجَلَّ صِيَامُ دَاوُدَ عَلَيْهِ السَّلاَمُ كَانَ يَصُومُ يَوْمًا وَيُفْطِرُ يَوْمًا
Maksudnya:
“Puasa yang paling dicintai olehi Allah ‘Azza wa Jalla adalah puasa Daud AS. Baginda berpuasa satu hari kemudian tidak berpuasa pada keesokannya.”
Riwayat al-Nasa’ie (2344)
Menjawab persoalan di atas, kami katakan, niatlah puasa hari Isnin atau hari Khamis. Berkenaan dengan puasa Nabi Daud, tidaklah perlu anda menyebut kecuali puasa sunat mutlak semata-mata yang bersifat selang sehari. Insya Allah memadai dengan niat anda untuk berpuasa pada hari yang diperintahkan oleh Rasulullah SAW untuk berpuasa seperti hari-hari putih iaitu 13,14 dan 15 dalam takwim Hijri.
Akhir kalam, marilah sama-sama kita sentiasa mentaati perintah Allah SWT dan melakukan sebanyak-banyaknya amalan sunat sebagai nilai tambah kita dan bekalan pada akhirat kelak. Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
Bertarikh: 1 September 2023 bersamaan 15 Safar 1445 H


#2778: Bacaan Syahadah Yang Betul

Soalan:
Assalamualaikum Dato’ Seri. Bagaimanakah cara menyebut dua kalimah syahadah yang betul? Saya bertanya kerana saya pernah terdengar sesetengah orang menyebut ‘MuhammadUrrasulullah’ dan ada juga yang menyebut ‘MuhammadArrasulullah. Ia berbeza pada bunyi huruf ‘u’ dan ‘a’.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith daripada Ibn ‘Umar R.Anhuma bahawa Rasulullah SAW bersabda:
بُنِيَ الْإِسْلَامُ عَلَى خَمْسٍ ، شَهَادَةِ أَنْ لَا إِلَهَ إِلَّا اللَّهُ وَأَنَّ مُحَمَّدًا رَسُولُ اللَّهِ ، وَإِقَامِ الصَّلَاةِ ، وَإِيتَاءِ الزَّكَاةِ ، وَالْحَجِّ ، وَصَوْمِ رَمَضَانَ
Maksudnya:
 “Islam terbina atas lima perkara: penyaksian bahawa tiada Tuhan selain Allah dan Muhammad itu pesuruh Allah, mendirikan solat, menunaikan zakat, berpuasa pada bulan Ramadhan, dan menunaikan haji ke baitullah bagi yang mampu.”
Riwayat al-Bukhari (8)
Berkenaan persoalan saudara lebih kepada
nahu
dan tatabahasa Arab. Kedua-duanya betul jika disebut seperti berikut:
Pertama
:  أَشْهَدُ أَنْ لَا إِلَهَ إِلَّا اللَّهُ وَأَنَّ مُحَمَّدًا رَسُولُ اللَّهِ
Di sini kedudukan مُحَمَّدًا dibaca dengan baris atas kerana ia adalah
ism
أَنَّ
Kedua:
 لَا إِلَهَ إِلَّا اللَّهُ مُحَمَّدٌ رَسُولُ اللَّهِ
Inilah bacaan yang betul. Saudara boleh merujuk kepada guru-guru bahasa Arab yang mengetahui
nahu
 dengan baik untuk memahaminya dengan lebih baik.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 1 September 2023 bersamaan 15 Safar 1445 H


#2779: Hukum Paragliding Wanita Dengan Control Pilot Lelaki

Soalan:
Assalamualaikum Dato’ Seri. Saya ingin bertanya apakah hukum aktiviti paragliding jika peserta wanita dan
control pilot
 lelaki? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Paragliding ialah sukan pengembaraan rekreasi dan kompetitif paraglider terbang. Pesawat glider yang ringan, terbang bebas, dilancarkan dengan kaki tanpa struktur utama yang tegar.
https://d33wubrfki0l68.cloudfront.net/c2151b88443ac9e19d0a25737a2ca159b4b4c3a0/fe29a/img/pg-yeti-5-ss6.jpg
Juruterbang duduk dalam abah-abah atau berbaring meniarap dalam ‘pod’ seperti kepompong yang digantung di bawah sayap kain. Bentuk sayap dikekalkan oleh garisan suspensi, tekanan udara yang memasuki lubang di hadapan sayap, dan daya aerodinamik udara yang mengalir di luar.
Walaupun tidak menggunakan enjin, penerbangan paraglider boleh bertahan berjam-jam dan menempuh beratus-ratus kilometer, walaupun penerbangan satu hingga lima jam dan menempuh beberapa puluh kilometer adalah perkara biasa. Dengan eksploitasi sumber lif yang mahir, juruterbang mungkin untuk terbang lebih tinggi, selalunya mendaki ke ketinggian beberapa ribu meter.
Untuk membolehkan seseorang terbang dan paraglide sendiri, dia perlu tahu  bagaimana untuk membaca corak cuaca dan aas fizik untuk terbang dengan selamat. Ini menjadikannya perlu untuk menjalani latihan dan mengambil pelajaran dari sekolah paragliding yang diperakui.
https://www.flyingmammut.com/wp-content/uploads/2017/08/tandem-paragliding-bulgaria-sofia-1.jpg
Bagi orang awam, dia boleh untuk terbang dengan melakukan penerbangan tandem dengan pengajar yang berpengalaman dan berkelayakan. Juruterbang pengajar boleh terbang dengan seorang penumpang menggunakan sayap tandem yang lebih besar yang direka untuk membawa dua orang dengan penumpang diikat dalam abah-abah berasingan di hadapan juruterbang.
Dalam menjawab persoalan di atas, sewajarnya jurulatih atau pengajar perempuan yang berpengalaman melatih wanita. Inilah yang sebaik-baiknya. Akan tetapi, jika keperluan untuk mengajar yang tiada padanya perempuan yang mahir sebagai jurulatih maka ketika itu, keharusan jika hal ini penting dalam ciri keselamatan negara terutamanya bagi
parachute
 atau ahli payung terjun.
Jika sekiranya dibenarkan maka sepatutnya diwujudkan
 dawabit
atau garis panduan:
Pakaian yang sopan dan menutup aurat
Elakkan pertempuhan antara lelaki dan perempuan
Lakukanlah dengan profesional
Hormatilah hak-hak jantina lelaki dan perempuan
Itu sebahagian yang dapat kami nyatakan dan mungkin di sana boleh diubah atau penambahan ke arah yang jauh lebih baik. Kita menginsafi bahawa keperluan untuk buat persiapan dan bersiap siaga dalam mempertahankan benteng negara termasuklah pasukan
parachute
 yang perlu dengan skil dan kemahiran yang tinggi.
Benarlah firman Allah SWT:
أَعِدُّوا لَهُم مَّا اسْتَطَعْتُم مِّن قُوَّةٍ وَمِن رِّبَاطِ الْخَيْلِ تُرْهِبُونَ بِهِ عَدُوَّ اللَّهِ وَعَدُوَّكُمْ
Maksudnya: “
Dan sediakanlah untuk menentang mereka (musuh yang menceroboh) segala jenis kekuatan yang dapat kamu sediakan dan dari pasukan-pasukan berkuda yang lengkap sedia, untuk menggerunkan dengan persediaan itu musuh Allah dan musuh kamu,
”
Surah al-Anfal (60)
Kami akhiri dengan doa:
اللَّهُمَّ أَلْهِمْنَا رُشْدَنَا، وَأَعِذْنَا مِنْ شَرِّ أَنْفُسِنَا
Maksudnya:
“Wahai Allah! Ilhamkanlah kepada kami kecerdasan dan petunjuk serta lindungilah kami daripada kejahatan nafsu kami.”
Bertarikh: 1 September 2023 bersamaan 15 Safar 1445 H


#2780: Bolehkah Berkahwin Dengan Anak Sepupu?

Soalan:
Assalamualaikum Dato’ Seri. Kawan Saya Siti keliru adakah dia boleh berkahwin dengan lelaki ini. Bapa Siti ialah Ali dan nenek lelaki itu adalah Fatimah. Ali dan Fatimah adalah adik-beradik. Fatimah ada anak lelaki bernama Kamal. Kamal dan Siti jadi sepupu. Kamal ada anak lelaki nama Rashid. Bolehkah Siti berkahwin dengan Rashid?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَأَنكِحُوا الْأَيَامَىٰ مِنكُمْ وَالصَّالِحِينَ مِنْ عِبَادِكُمْ وَإِمَائِكُمْ ۚ إِن يَكُونُوا فُقَرَاءَ يُغْنِهِمُ اللَّهُ مِن فَضْلِهِ ۗ وَاللَّهُ وَاسِعٌ عَلِيمٌ
Maksudnya: “
Dan kahwinkanlah orang-orang bujang (lelaki dan perempuan) dari kalangan kamu, dan orang-orang yang soleh dari hamba-hamba kamu, lelaki dan perempuan. Jika mereka miskin, Allah akan memberikan kekayaan kepada mereka dari limpah kurniaNya kerana Allah Maha Luas (rahmatNya dan limpah kurniaNya), lagi Maha Mengetahui.
”
Surah al-Nur (32)
Menjawab persoalan di atas, perkahwinan di sini antara Siti berkahwin dengan Rasyid. Dia berpangkat, Rasyid merupakan anak sepupu kepada Siti, maka, hukumnya adalah dibolehkan berkahwin. Hal ini terjadi kepada Fatimah dengan Saidina Ali RA. Saidina Ali adalah sepupu kepada Rasulullah SAW maka, jadilah fatimah anak sepupu kepada Saidina Ali RA.
Antara sepupu sah berkahwin dan tidak termasuk dalam mereka yang diharamkan berkahwin sebagaimana nas yang dinyatakan.
 حُرِّمَتْ عَلَيْكُمْ أُمَّهَاتُكُمْ وَبَنَاتُكُمْ وَأَخَوَاتُكُمْ وَعَمَّاتُكُمْ وَخَالَاتُكُمْ وَبَنَاتُ الْأَخِ وَبَنَاتُ الْأُخْتِ وَأُمَّهَاتُكُمُ اللَّاتِي أَرْضَعْنَكُمْ وَأَخَوَاتُكُم مِّنَ الرَّضَاعَةِ وَأُمَّهَاتُ نِسَائِكُمْ وَرَبَائِبُكُمُ اللَّاتِي فِي حُجُورِكُم مِّن نِّسَائِكُمُ اللَّاتِي دَخَلْتُم بِهِنَّ فَإِن لَّمْ تَكُونُوا دَخَلْتُم بِهِنَّ فَلَا جُنَاحَ عَلَيْكُمْ وَحَلَائِلُ أَبْنَائِكُمُ الَّذِينَ مِنْ أَصْلَابِكُمْ وَأَن تَجْمَعُوا بَيْنَ الْأُخْتَيْنِ إِلَّا مَا قَدْ سَلَفَ ۗ إِنَّ اللَّهَ كَانَ غَفُورًا رَّحِيمًا
Maksudnya: “
Diharamkan kepada kamu berkahwin dengan (perempuan-perempuan yang berikut): ibu-ibu kamu, dan anak-anak kamu, dan saudara-saudara kamu, dan saudara-saudara bapa kamu, dan saudara-saudara ibu kamu dan anak-anak saudara kamu yang lelaki, dan anak-anak saudara kamu yang perempuan, dan ibu-ibu kamu yang telah menyusukan kamu, dan saudara-saudara susuan kamu, dan ibu-ibu isteri kamu, dan anak-anak tiri yang dalam pemuliharaan kamu dari isteri-isteri yang kamu telah campuri; tetapi kalau kamu belum campuri mereka (isteri kamu) itu (dan kamu telahpun menceraikan mereka), maka tiadalah salah kamu (berkahwin dengannya). Dan (haram juga kamu berkahwin dengan) bekas isteri anak-anak kamu sendiri yang berasal dari benih kamu. Dan diharamkan kamu menghimpunkan dua beradik sekali (untuk menjadi isteri-isteri kamu), kecuali yang telah berlaku pada masa yang lalu. Sesungguhnya Allah adalah Maha Pengampun, lagi Maha Mengasihani.
”
Surah al-Nisa’ (23)
Sesungguhnya, melalui perkahwinan pasti akan dapat meluaskan hubungan kekeluargaan di samping meningkat ikatan kekeluargaan baru yang saling menyayangi. Begitu juga, saling bekerjasama, tolong-menolong, akhirnya membentuk keluarga dengan zuriat yang solehah. Akhir kalam, marilah sama-sama kita berdoa semoga kita sentiasa diredhai Allah SWT.
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Bertarikh: 1 September 2023 bersamaan 15 Safar 1445 H


#2781: Esau Anak Nabi Ishak?

Soalan:
Assalamualaikum Dato’ Seri. Benarkah Nabi Ishak mempunyai anak bernama Esau selain Nabi Yaakub? Dikatakan yang Esau ialah kembar kepada Nabi Yaakub yang selalu cemburu dengannya. Mohon pencerahan dan terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
أَمْ كُنتُمْ شُهَدَاءَ إِذْ حَضَرَ يَعْقُوبَ الْمَوْتُ إِذْ قَالَ لِبَنِيهِ مَا تَعْبُدُونَ مِن بَعْدِي قَالُوا نَعْبُدُ إِلَٰهَكَ وَإِلَٰهَ آبَائِكَ إِبْرَاهِيمَ وَإِسْمَاعِيلَ وَإِسْحَاقَ إِلَٰهًا وَاحِدًا وَنَحْنُ لَهُ مُسْلِمُونَ
Maksudnya: “
(Demikianlah wasiat Nabi Yaakub, bukan sebagaimana yang kamu katakan itu wahai orang-orang Yahudi)! Kamu tiada hadir ketika Nabi Yaakub hampir mati, ketika ia berkata kepada anak-anaknya: “Apakah yang kamu akan sembah sesudah aku mati?” Mereka menjawab: “Kami menyembah Tuhanmu dan Tuhan datuk nenekmu Ibrahim dan Ismail dan Ishak, iaitu Tuhan yang Maha Esa, dan kepadaNyalah sahaja kami berserah diri (dengan penuh iman)”.
”
Surah al-Baqarah (133)
Nabi Ishak merupakan anak Nabi Allah Ibrahim melalui isterinya Sarah selepas dilahirkan hasil doa Nabi Allah Ibrahim agar dikurniakan anak. Katanya:
رَبِّ هَبْ لِي مِنَ الصَّالِحِينَ
Maksudnya:
“Wahai Tuhanku! Kurniakanlah kepadaku anak yang terhitung dari orang-orang yang soleh!”
Surah al-Saffat (100)
Nabi Ibrahim AS telah melakukan kenduri besar tanda kesyukuran selepas kelahiran Ishak. Nama dipilih dengan Ishak kerana ibunya telah mendapat janji daripada malaikat yang dia akan menjadi seorang ibu. Ishak adalah seorang nabi yang kaya.
Berkenaan dengan persoalan di atas, Nabi Ishak AS menyampaikan risalah dan dakwah kepada kaumnya dengan memberi peringatan. Beliau telah melaksanakan tugas dengan sebaik-baiknya. Beliau mempunyai 3 orang anak yang sulung Nabi Allah Yaakub dan juga Esau, sedangkan yang perempuan dinamakan dengan Faiqah. Inilah yang dinukilkan dari beberapa sumber.
Marilah sama-sama kita berdoa semoga anak zuriat kita menjadi anak-anak yang soleh:
 رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan:74)
Bertarikh: 1 September 2023 bersamaan 15 Safar 1445 H


#2782: Kenapa Hipnosis Haram?

Soalan:
Assalamualaikum Dato’ Seri. Assalamualaikum ustaz. Mengapakah hipnosis diharamkan dalam Islam?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Hipnosis ialah suatu keadaan kesedaran manusia yang melibatkan perhatian yang tertumpu dan pengurangan kesedaran periferal serta peningkatankebolehan untuk bertindak balas kepada suatu cadangan. Istilah mungkin juga merujuk kepada seni, kemahiran, atau tindakan mendorong keadaan sebegini.
Individu yang berada dalam hipnosis dikatakan telah memuncak daya tumpuan dan konsentrasinya, yakni boleh menumpukan perhatian dengan kuatnya kepada suatu fikiran atau ingatan tertentu sambil menepis semua sumber gangguan yang lain. Subjek yang mengalami keadaan ini dikatakan telah menunjukkan tindak balas yang meningkat terhadap cadangan. Hipnosis biasanya disebabkan oleh suatu prosedur cetusan (
hypnosis induction
) yang melibatkan satu siri arahan dan cadangan awal. Hipnosis dibahagikan berdasarkan penggunaannya, sama ada untuk tujuan terapeutik – disebut sebagai hipnoterapi – mahupun untuk tujuan hiburan penonton (
stage hypnosis
).
[1]
Hipnotisme : Ia berasal daripada perkataan ‘
hypnos
’ iaitu nama dewa tidur bagi orang-orang Yunani. Dari sudut istilah, hipnosis ialah keadaan menyerupai tidur yang dapat dilakukan secara sengaja terhadap seseorang, iaitu seseorang yang sedang dihipnosis boleh menjawab pertanyaan yang diajukan serta melaksanakan sesuatu arahan tanpa bantahan. Hipnotisme yang mempunyai unsur-unsur sihir dan pukau adalah diharamkan.
Menurut apa yang difatwakan oleh al-Syeikh Al-Albani dan al-Lajnah al-Daimah yang dipimpin oleh al-Syeikh Ibn Baz. Ia dibahaskan seperti berikut:
Pertama, kita menyebut perkara ini dengan perkataan hipnosis atau pun dalam bahasa Inggeris dengan perkataan
hypnotism
 atau kata yang dekat dengan maksud itu seperti
hypnotic
 atau lain-lain. Dan dalam bahasa arab disebut dengan التَنْوِيْمُ المَغْنَاطِيْسِي.
Berikut fatwa dan pengarahan ulama terkait permasalahan ini. Sebagaimana di dalam kitab
Alfu Fatawa Li Asy-Syaikh Al-Albany
, 2/90 yang dikumpulkan oleh Abu Sanad Fathullah, sebuah pertanyaan ditujukan pada al-Syeikh:
Di sana ada bentuk yang lain dari bentuk ruqyah, iaitu yang mereka sebut pada zaman ini dengan (الطبِّ الرَّوحاني) / (التنويم المغناطيسي), apakah hal itu boleh atau tidak?
Jawapan beliau, “Pengubatan yang diberikan oleh sebahagian orang yang menampakkan dirinya seperti orang soleh yang disebut dengan nama di atas, entah dengan cara seperti orang dulu iaitu berhubungan dengan jin seperti dilakukan oleh orang-orang jahiliyah, atau yang lain yang saya sebut dengan hipnotis, maka hal ini adalah cara yang tidak disyari’atkan. Kerana semua ini terjadi dengan meminta pertolongan kepada jin. Yang mana ini merupakan sebab sesatnya kaum musyrikin. Hal ini sebagaimana Allah SWT sebutkan:
وَأَنَّهُ كَانَ رِجَالٌ مِنَ الْإِنْسِ يَعُوذُونَ بِرِجَالٍ مِنَ الْجِنِّ فَزَادُوهُمْ رَهَقًا
Maksudnya:
“Dan bahawasanya ada sekelompok lelaki dari bangsa manusia meminta perlindungan kepada sekelompok lelaki bangsa jin, maka mereka menambahi mereka ketakutan dan dosa.”
(Surah al-Jin: 6)
(Lihat
al-Shahihah
, 6/614)
Dalam menjawab persoalan di atas, sekalipun kami telah nukilkan pandangan beberapa tokoh, kami sendiri memohon kemaafan kerana belum dapat membuat kajian secara mendalam berkenaan isu ini. Kami tetap menghormati pandangan mereka dan untuk kami memerlukan sedikit masa bagi melengkapkan kajian secara khusus dengan menemubual mereka yang benar-benar berkeahlian. Untuk itu, buat masa ini kami memilih untuk bertawaquf.
Allah SWT berfirman dalam surah al-Isra’ ayat 36:
وَلَا تَقْفُ مَا لَيْسَ لَكَ بِهِ عِلْمٌ ۚ إِنَّ السَّمْعَ وَالْبَصَرَ وَالْفُؤَادَ كُلُّ أُولَٰئِكَ كَانَ عَنْهُ مَسْئُولًا
Maksudnya:
“Dan janganlah engkau mengikut apa yang engkau tidak mempunyai pengetahuan mengenainya; sesungguhnya pendengaran dan penglihatan serta hati, semua anggota-anggota itu tetap akan ditanya tentang apa yang dilakukannya.”
Syeikh Muhammad Amin al-Syanqiti rahimahullah menjelaskan bahawa dalam ayat ini Allah SWT menegah manusia daripada mengikuti sesuatu tanpa ilmu (Lihat
Adhwa’ al-Bayan
, 3/145). Syeikh Abdurrahman al-Sa’di rahimahullah pula mengatakan ia bermaksud supaya manusia tidak melakukan sesuatu tanpa ilmu, bahkan perlu memastikan kebenaran setiap apa yang dikata dan dilakukan. Sesungguhnya itu merupakan petanda kepada pendapat yang baik dan kekuatan berfikir. (Lihat
Taysir al-Latif al-Mannan
, hlm. 50)
Akhir kalam, sebaik-baiknya pastikan apa yang kita amalkan tidak bercanggah dengan syariat dan juga hukum Tuhan. Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
[1]
 Lihat
https://ms.wikipedia.org/wiki/Hipnosis
Bertarikh: 1 September 2023 bersamaan 15 Safar 1445 H


#2783: Apakah Dihukum Sama Orang Gila dengan Depresi dan Sindrom Down? 28:

Soalan:
Assalamualaikum Dato’ Seri. Sering kali saya dengar bahawa orang gila (hilang akal) tidak mempunyai dosa dan akan masuk ke syurga. Bagaimana pula dengan mereka yang mempunyai masalah mental (depression dan sebagainya)? Dan bagaimana pulakah bagi mereka yang istimewa seperti sindrom down dan lainnya? Terima kasih atas pencerahan.
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Definisi Orang Gila, Kemurungan (
Depression
) dan
Sindrom Down
Penyakit mental adalah penyakit yang melibatkan gangguan pada fungsi otak yang boleh menyebabkan perubahan kepada proses pemikiran, perasaan dan tingkah-laku seseorang yang mengakibatkan gangguan untuk menjalani aktiviti seharian dengan baik.
Kemurungan atau depresi adalah gangguan perasaan seseorang yang menyebabkan seseorang itu merasa sedih yang berpanjangan, keletihan dan ketiadaan tenaga, cepat marah serta hilang minat dalam aktiviti harian. Penyakit ini boleh dihidapi oleh sesiapa sahaja tidak kira umur, jantina atau bangsa.
Sindrom Down ialah penyakit keturunan disebabkan oleh kromosom tambahan pada kromosom nombor 21 yang terdapat pada seorang kanak-kanak. Tiga salinan kromosom 21 (biasanya hanya dua salinan) terdapat dalam setiap satu sel. Penyakit ini juga dikenali sebagai Trisomy 21. Kanak-kanak yang terlibat lahir dengan ciri-ciri fizikal dan boleh juga mempunyai masalah-masalah kesihatan yang berkaitan dengannya. Antara ciri-ciri fizikalnya adalah tubuh yang pendek, kepala bersaiz kecil, lidah terjelir, kecacatan mental yang ringan. (Lihat
Portal Kementerian Kesihatan Malaysia
)[1]
Walaupun terdapat perbezaan antara ketiga-tiganya tetapi wujud juga persamaan antara ketiga-tiganya, terutamanya penyakit mental dengan kemurungan. Justeru, sebahagiannay mungkin sesuai mengambil hukum dengan sebahagian yang lain.
Sabda Nabi SAW:
رُفِعَ الْقَلَمُ عَنْ ثَلَاثَةٍ: عَنْ النَّائِمِ حَتَّى يَسْتَيْقِظَ وَعَنْ الْغُلَامِ حَتَّى يَحْتَلِمَ وَعَنْ الْمَجْنُونِ حَتَّى يُفِيقَ
Maksudnya:
Telah diangkat pena dari tiga golongan: dari orang yang tidur sehingga dia terjaga, dari seorang kanak-kanak sehingga dia baligh dan daripada orang yang gila sehingga dia sedar.
Hadith riwayat Abu Daud (4403) dan Ibn Hibban (142)
Maksud ‘telah diangkat pena’ di dalam hadith di atas adalah
tidak dibebankan dengan taklif
 dan
tidak dikenakan hukuman atau dosa
 terhadap apa yang dilakukan oleh mereka. (Lihat
Faidh al-Qadir Syarh Jami’ al-Saghir
, 4/46)
Berkenaan isu ini, kami juga telah jawab dalam artikel sebelum ini:
#2459: Solat Bagi Orang Nyanyuk[2]
#2306: Pernikahan dengan Individu Autisme[3]
Berbalik kepada soalan di atas, kami nyatakan berkenaan tiada dosa ini,
ia bergantung sama ada seseorang itu dikira mukallaf atau tidak. Apabila seseorang itu tidak mukallaf maka ibadat juga tidak wajib baginya. Namun, berkenaan mereka yang kemurungan misalnya, mereka tetap dikira mukallaf kerana ketika itu dia bukan hilang akal tetapi gangguan emosi yang menyebabkan mereka kemurungan
.
Manakala, berkaitan mereka yang Sindrom Down, kami nyatakan penyakit ini mempunyai pelbagai jenis. Ulama juga berbeza pandangan berkenaan hal ini dan kami mentarjhkan mereka yang Sindrom ini tidak mukallaf
.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Wallahu a‘lam.

[1]
http://www.myhealth.gov.my/sindrom-down/

[2]
https://maktabahalbakri.com/2459-solat-bagi-orang-nyanyuk/

[3]
https://maktabahalbakri.com/2306-pernikahan-dengan-individu-autisme/
Bertarikh: 1 September 2023 bersamaan 15 Safar 1445 H


#2784: Memakan Burung Gagak

Soalan:
Assalamualaikum Dato’ Seri. Saya dengar ada yang kata burung gagak boleh dimakan dan ada yang kata burung gagak termasuk dalam jenis haiwan perosak. Sebenarnya, mana yang betul ini? Burung gagak halal dimakan atau tidak? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan menjelaskan terlebih dahulu secara ringkas burung gagak. Gagak ialah nama sekumpulan burung besar berwarna hitam. Gagak tergolong dalam famili gagak yang termasuk jay, raven, murai, rook, jackdaw dan gagak ikan. Gagak tinggal di semua bahagian di dunia kecuali Antartika, New Zealand, dan Amerika Selatan. Terdapat kira-kira 100 spesies gagak, termasuk gagak rumah di Asia Selatan, gagak hutan di Asia Timur dan Asia Tenggara, dan gagak hitam di Afrika Selatan. Gagak bangkai dan gagak jambul di Asia dan Eropah berkaitan rapat. Gagak biasa di Amerika Utara ialah spesies yang berbeza, tetapi tabiatnya serupa. Gagak-gagak lain di Amerika Utara termasuk gagak ikan dan gagak Sinaloa. Di Australia terdapat gagak Australia dan gagak kecil. Gagak Amerika Utara dan gagak Australia mudah dikenal pasti melalui bunyinya yang berbeza bukan melalui rupanya.
Gagak bangkai dan gagak Amerika kira-kira 50 sentimeter panjangnya. Bulunya hitam berkilat dan paruhnya kuat dan runcing tajam. Bulu kejur meliputi pangkal paruh. Kakinya kuat dan sesuai untuk berjalan. Gagak jantan dan betina kelihatan hampir sama, tetapi gagak betina lebih kecil sedikit. Suara gagak tidak mempunyai alunan muzik, tetapi ia boleh mengeluarkan pelbagai bunyi menggauk. la boleh diajar bercakap beberapa perkataan. Gagak biasanya bersendirian atau berpasangan. Gagak membuat sarang besar di pokok, biasanya tinggi, atau di cenuram dekat laut. Gagak betina bertelur empat hingga enam biji. Telurnya berwarna hijau kebiruan pucat berbelak-belak dan berbintik-bintik perang dan kelabu.
Gagak memakan pelbagai jenis makanan, termasuk gandum, serangga, kerang-kerangan, telur dan anak burung lain, bangkai, dan sisa bangkai. Dietnya berbeza-beza mengikut masa dan jenis makanan yang tersedia ada. Peladang tidak suka gagak kerana ia memakan biji benih yang sedang bercambah. Tetapi gagak membantu peladang dengan memakan serangga perosak.
Dari segi pengelasan saintifik, gagak tergolong dalam famili gagak,
Corvidae
. Gagak rumah ialah
Corvus splendens
. Gagak hutan ialah
C. macrorhynchos
. Gagak hitam ialah
C. capensis
. Gagak bangkai ialah
C. corone corone.
 Gagak jambul ialah
C. corane cornix
. Gagak biasa ialah
C. brachyrhynchos
. Gagak ikan ialah
C. ossifragus
. Gagak Sinaloa ialah
C. sinaloae
. Gagak Australia ialah
C. orru.
 Gagak kecil ialah
C. bennetti.
(Lihat
Ensiklopedia Dunia
, terj. DBP, 7/295-296).
Dalam bahasa Arab, ia dipanggil sebagai
Ghurab
(الغُرَابُ). Menurut al-Damiri, ia ialah sejenis burung yang dikenali dan dinamakan sedemikian kerana kehitamannya. Nama julukannya pula ialah Abu Hatim, Abu Jahadib, Abu al-Jarrah, Abu Hazar, Abu Raidan, Abu Zajir, Abu Syu’m, Abu ‘Attab, Abu al-Qa‘qa‘ dan Abu al-Mirqal. Ia juga dipanggil sebagai
Ibn al-Ardh
,
Ibn Barih
 dan
Ibn Da’yah
. Tambahan lagi, gagak juga mempunyai jenis-jenis seperti
al-ghudaf
 (الغُدَافُ – raven),
al-zagh
 (الزَّاغ),
al-akhal
 (الْأَكْحَلُ),
ghurab al-zar‘i
(غُرَابُ الزَّرْعِ – western jackdaw) dan lain-lain. (Lihat
Hayah al-Hayawan al-Kubra
, 3/258-259).
Hukum memakan gagak
Berbalik kepada soalan yang diajukan, menurut al-Damiri, diharamkan untuk memakan burung gagak yang berbelang yang perosak. Manakala burung gagak berwarna hitam yang besar — yang biasanya terdapat di pergunungan — juga adalah haram  mengikut pendapat yang paling sahih (
asah
). Inilah pendapat yang diputuskan oleh sekelompok ulama. Seterusnya,
ghurab al-zar‘i
(غُرَابُ الزَّرْعِ – western jackdaw) pula adalah halal mengikut pendapat yang paling sahih (
asah
). Kemudian al-Damiri menyebutkan pula berkenaan hukum
ghudaf
[1]
 dan
 ‘aq‘aq
.
[2]
Ketika membahaskan berkenaan hukum
ghudaf
, al-Damiri menyatakan bahawa al-Sya‘bi mengharuskan untuk memakan burung gagak berwarna hitam yang besar yang memakan biji-bijian dan tanam-tanaman, maka ia menyerupai burung
hajal
(الحَجَلَ – partridge).
Kemudian bagi
‘aq‘aq
 pula, menurut al-Damiri, berkenaan keharusan memakannya, terdapat dua pendapat (dalam kalangan ulama mazhab Syafi‘i).
Pendapat pertama
, ia halal dimakan seperti hukum
ghurab al-zar‘i
(غُرَابُ الزَّرْعِ – western jackdaw).
Pendapat kedua
, ia haram dimakan. Inilah pendapat yang paling sahih (
asah
) dalam
al-Raudhah
, dengan mengikuti pendapat al-Baghawi dan al-Busyanji. Selain itu, Imam Ahmad pernah ditanya mengenainya dan beliau menjawab: “Jika ia tidak memakan bangkai, maka tidak mengapa memakannya.” Sebahagian ashabnya menyebutkan, “Sesungguhnya ia sememangnya memakan bangkai.” Maka, menurut pendapat ini, ia adalah diharamkan.
Adapun Imam Abu Hanifah berpendapat, gagak kesemuanya adalah halal. (Lihat
Hayah al-Hayawan al-Kubra
, 3/187; 3/257; 3/277).
Di samping itu, al-Sarakhsi juga ada menyebutkan,
ghurab al-zar‘i
(غُرَابُ الزَّرْعِ – western jackdaw) yang hanya memakan biji-bijian, maka ia adalah makanan baik-baik dan harus untuk memakannya. Ini kerana ia tidak dikira sebagai haiwan yang jijik dan kotor secara tabiatnya. Kadang-kadang manusia menjinakkannya seperti burung merpati. Ia dan burung
‘aq‘aq
 adalah sama, dan tidak mengapa memakan burung
‘aq‘aq.
Adapun jika burung gagak itu kadang-kadang memakan bangkai dan kadang-kadang memakan biji-bijian, maka diriwayatkan daripada Abu Yusuf bahawa hukumnya adalah makruh. Ini kerana terhimpun padanya sebab yang menghalalkannya dan sebab yang mengharamkannya. (Lihat
al-Mabsut
, 11/226).
Diriwayatkan daripada Imam al-Bukhari dalam kitab sahihnya, daripada Abdullah bin Umar R.Anhuma bahawa Nabi SAW bersabda:
خَمْسٌ مِنَ الدَّوَابِّ، مَنْ قَتَلَهُنَّ وَهُوَ مُحْرِمٌ فَلاَ جُنَاحَ عَلَيْهِ: العَقْرَبُ، وَالفَأْرَةُ، وَالكَلْبُ العَقُورُ، وَالغُرَابُ، وَالحِدَأَةُ
Maksudnya
: “
Lima jenis binatang, sesiapa yang membunuhnya sedangkan dia dalam keadaan berihram maka tidak ada dosa baginya iaitu: Kala jengking, tikus, anjing ganas, gagak dan helang.
”
Riwayat al-Bukhari (3315) dan Muslim (1199)
Begitu juga terdapat riwayat daripada Aisyah R.Anha, daripada Nabi SAW:
 الحَيَّةُ فاسِقةٌ، والعَقرَبُ فاسِقةٌ، والغُرابُ فاسِقٌ، والفَأْرةُ فاسِقةٌ
Maksudnya
: “
Ular ialah haiwan perosak, kala jengking ialah haiwan perosak, gagak ialah haiwan perosak dan tikus ialah haiwan perosak
.”
Riwayat Ibn Majah (3249) dan Ahmad (25753); Syeikh Syu‘aib al-Arna’ut menilai sanadnya sebagai sahih dalam
Takhrij al-Musnad
 (25753)
Kemudian dalam riwayat Ibn Majah (3249)
[3]
 dinyatakan:
 فَقِيلَ لِلْقَاسِمِ: أَيُؤْكَلُ الْغُرَابُ قَالَ: مَنْ يَأْكُلُهُ؟ بَعْدَ قَوْلِ رَسُولِ اللَّهِ صَلَّى اللهُ عَلَيْهِ وَسَلَّمَ فَاسِقًا
Maksudnya
: “Ditanyakan kepada al-Qasim: ‘Adakah burung gagak boleh dimakan?’ Jawabnya: ‘Siapakah yang akan memakannya? Setelah sabda Rasulullah SAW bahawa ia tergolong dalam jenis haiwan perosak.’”
Imam al-Nawawi menyebutkan dalam
al-Majmu‘ Syarh al-Muhazzab
 (9/22) bahawa para ashab kami (ulama dalam kalangan mazhab Syafi‘i) menyebutkan, apa-apa haiwan yang diperintahkan untuk dibunuh, maka ia adalah haram untuk dimakan kerana Nabi SAW memerintahkan untuk membunuh lima binatang
fawasiq
 (yang mendatangkan kerosakan)
[4]
 dalam Tanah Haram dan ketika dalam keadaan berihram. Sekiranya ia adalah halal untuk dimakan, sudah tentu Baginda SAW tidak memerintahkan untuk membunuhnya. Apatah lagi terdapat firman Allah SWT:
لَا تَقْتُلُوا الصَّيْدَ وَأَنتُمْ حُرُمٌ
Maksudnya:
 “
Janganlah kamu membunuh binatang-binatang buruan ketika kamu sedang berihram
.”
(Surah al-Ma’idah: 95)
Al-Hafiz Ibn Hajar al-‘Asqalani menyebutkan, para ulama bersepakat untuk mengeluarkan burung gagak kecil yang memakan biji-bijian daripada termasuk dalam jenis burung gagak perosak. Burung gagak jenis ini dipanggil sebagai
ghurab al-zar‘i
 (غُرَابُ الزَّرْعِ) atau dipanggil juga sebagai
al-zagh
 (الزَّاغُ). Mereka berfatwa bahawa memakan burung tersebut adalah diperbolehkan. Maka burung gagak yang berbaki yang tidak termasuk dalam kategori ini adalah yang berbelang (
abqa‘
). (Lihat
Fath al-Bari
, 4/38).
Dalam
al-Mausu‘ah al-Fiqhiyyah
dinyatakan, hujah mereka yang membuat pengecualian dengan mengharuskan sebahagian jenis-jenis burung gagak adalah bahawa hadith-hadith yang menyebutkan mengenainya, menggambarkan burung gagak itu dengan bulu berbelang (hitam putih). Lalu menjadikan burung gagak yang disebutkan ini disifatkan dengan sifat-sifat yang menunjukkan keburukannya. Apabila diperhatikan burung gagak dengan sifat ini kebiasaannya tidak makan melainkan bangkai. Oleh itu, hadith-hadith yang bersifat umum diterapkan padanya. Kemudian disandarkan pula dengan burung gagak berbelang itu apa yang menyerupainya seperti burung gagak besar (الْغُدَافُ الْكَبِيرُ). Seterusnya, mereka berbeza pendapat pada burung
‘aq‘aq
 berdasarkan perbezaan pandangan mereka sama ada burung ini kerap atau banyak memakan bangkai atau tidak kerap dan banyak. (Lihat
al-Mausu‘ah al-Fiqhiyyah al-Kuwaitiyyah
,
5/137).
 Kesimpulannya
Oleh itu, berdasarkan kepada kenyataan dan perbincangan di atas, jelaslah bahawa burung gagak adalah haram untuk dimakan kerana ia termasuk dalam jenis haiwan perosak seperti mana dalam nas di atas dan tidak mengapa membunuhnya. Tambahan lagi, burung gagak dikaitkan dengan memakan bangkai atau sisa bangkai, maka ia termasuk dalam haiwan yang dianggap jijik dan kotor. Firman Allah SWT:
وَيُحَرِّمُ عَلَيْهِمُ الْخَبَائِثَ
Maksudnya
:
“dan dia mengharamkan kepada mereka segala benda yang buruk.”
(Surah al-A‘raf: 157)
Menurut al-Maraghi perkataan “الْخَبَائِثَ” bermaksud diharamkan buat mereka daripada memakan makanan yang hati sesiapa pun akan berasa jijik untuk memakannya seperti bangkai dan darah yang mengalir. (Lihat
Tafsir al-Maraghi
,
 9/82-83). Malah Fakhruddin al-Razi ada menyebutkan bahawa semua benda yang dianggap kotor pada tabiat manusia dan dirasakan jijik pada jiwa adalah diharamkan kerana ia menjadi sebab kepada sakit, sedangkan apa sahaja yang memudaratkan hukum asalnya adalah haram. Oleh itu, setiap yang jijik pada tabiat manusia pada asalnya adalah haram, melainkan terdapat dalil lain yang menyatakan hukumnya yang berbeza. (Lihat
Mafatih al-Ghaib
,
15/381).
Namun, di sana ada beberapa jenis burung gagak yang dikecualikan daripada termasuk dalam jenis burung gagak perosak seperti
ghurab al-zar‘i
(غُرَابُ الزَّرْعِ – western jackdaw) yang hanya memakan biji-bijian, maka ia adalah makanan baik-baik dan harus untuk memakannya serta tidak dikira sebagai haiwan yang jijik dan kotor secara tabiatnya.
Oleh yang demikian, kami berpendapat bahawa burung gagak yang haram untuk dimakan ialah burung gagak perosak, yang kebanyakan makanannya adalah bangkai atau sisa bangkai seperti burung gagak berbelang (
al-Abqa‘
) dan seumpamanya. Manakala burung gagak yang kebanyakan makanannya hanyalah biji-bijian dan tanam-tanaman seperti
ghurab al-zar‘i
(
غُرَابُ الزَّرْع
ِ – western jackdaw) dan seumpamanya adalah halal untuk dimakan
kerana ia kembali kepada hukum asal haiwan itu sendiri. Ini adalah sebagaimana kaedah fiqh menyatakan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلُّ الدَّلِيلُ عَلَى التَّحْرِيمِ.
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Begitu juga dengan kaedah fiqh yang dipersetujui para ulama:
الأَصْلُ فِي الأَطْعِمَةِ الْحِلُّ، وَلاَ يُصَارُ إِلَى التَّحْرِيمِ إِلاَّ لِدَلِيلٍ خَاصٍّ
Maksudnya:
 “
Hukum asal bagi makanan adalah halal dan hukumnya tidak berubah kepada haram melainkan terdapat dalil khusus
.” (Lihat
al-Mausu‘ah al-Fiqhiyyah al-Kuwaitiyyah
, 5/124-125).
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa dan munajat:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Menurut al-Damiri,
ghudaf
(الغُداف) ialah
ghurab al-qaiz
 (غُرابُ القَيْظِ – rook). Kata jamaknya ialah
ghidfan
(غِدْفان). Ibn Faris menyatakan,
ghudaf
ialah burung gagak besar. Manakala al-‘Abdari dan selainnya daripada kalangan imam ashab kami menyatakan, ia ialah burung gagak kecil yang berwarna hitam, yang warnanya seperti warna abu-abu. (Lihat
Hayah al-Hayawan al-Kubra
, 3/257).
[2]
 Menurut al-Damiri,
 ‘aq‘aq
 (العَقْعَقُ) ialah seekor burung yang saiznya seperti merpati, rupanya seperti gagak, dengan sayap yang lebih besar daripada sayap merpati. Ia mempunyai dua warna, putih dan hitam, serta memiliki ekor yang panjang. Tambahan lagi, ia juga dipanggil sebagai
al-qa‘qa‘
 (القَعْقَعُ). Burung ini tidak berteduh di bawah atap atau mencari tempat teduh di bawahnya, melainkan lebih suka membuat sarangnya di tempat yang terang dan terpapar. Dari segi tabiatnya, ia cenderung kepada zina, khianat, mencuri, dan keji. Orang Arab menggunakan burung ini sebagai perumpamaan dalam pelbagai hal tersebut. (Lihat
Hayah al-Hayawan al-Kubra
, 3/186).
[3]
 Ia turut diriwayatkan oleh Imam Ahmad (25794) dan al-Baihaqi dalam
al-Sunan al-Kubra
 (19365). Syeikh al-Albani menilainya sebagai sahih dalam
Sahih Ibn Majah
 (2647).
[4]
 Lima haiwan perosak itu ialah tikus, kala jengking, helang, gagak, dan anjing yang ganas.
Bertarikh: 1 September 2023 bersamaan 15 Safar 1445 H


#2785: Solat Jumaat Lewat

Soalan:
Assalamualaikum Dato’ Seri. Saya datang ke masjid pada hari Jumaat ketika imam berada pada tahiyat akhir. Adakah sah solat Jumaat saya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِذَا نُودِيَ لِلصَّلَاةِ مِن يَوْمِ الْجُمُعَةِ فَاسْعَوْا إِلَىٰ ذِكْرِ اللَّهِ وَذَرُوا الْبَيْعَ ۚ ذَٰلِكُمْ خَيْرٌ لَّكُمْ إِن كُنتُمْ تَعْلَمُونَ
Maksudnya: “
Wahai orang-orang yang beriman! Apabila diserukan azan (bang) untuk mengerjakan sembahyang pada hari Jumaat, maka segeralah kamu pergi (ke masjid) untuk mengingati Allah (dengan mengerjakan sembahyang jumaat) dan tinggalkanlah berjual-beli (pada saat itu); yang demikian adalah baik bagi kamu, jika kamu mengetahui (hakikat yang sebenarnya),
”
Surah al-Jumuah (9)
Menurut Syeikh al-Sa’di, ayat ini mengajar kita bahawa Allah SWT menyuruh hamba-hamba-Nya yang beriman supaya bersegera hadir ke masjid untuk solat Jumaat sejurus azan dikumandangkan, dan menjadikan solat Jumaat itu sebagai keutamaan dan urusan yang paling utama. (Lihat
Tafsir al-Sa’di
, 1/863)
Maksud ‘فَاسْعَوْا إِلَىٰ ذِكْرِ اللَّـهِ’ (
segeralah kamu pergi (ke masjid) untuk mengingati Allah
), para ulama mentafsirkannya dengan maksud segera untuk mendengar khutbah jumaat dan melakukan solat Jumaat selepasnya. (Lihat
Tafsir Ayat al-Ahkam

oleh Syeikh Ali al-Sobuni, 2/362)
Kami katakan jika kamu luput dari mendengar khutbah atau sebahagiannya maka hendaklah kamu solat Jumaat kecuali kamu hanya mendapatkan imam kurang daripada satu rakaat. Ketika itu, kamu hendaklah melaksanakan dengan menyempurnakan seperti Zuhur.
Selama mana kamu berada dan sempat dengan imam satu rakaat atau lebih, maka dikira sah Jumaat kamu. Jika sekiranya kamu sempat satu rakaat sahaja maka hendaklah kamu tambah satu rakaat lagi selepas imam memberi salam dan kamu dianggap masih sempurna Jumaat dan mendapat Jumaat. Inilah pendapat jumhur berdasarkan kepada dalil.
Daripada Abi Hurairah RA, bahawa Nabi SAW bersabda:
مَنْ أَدْرَكَ مِنَ الْجُمُعَةِ رَكْعَةً فَلْيُصَلِّ إِلَيْهَا أُخْرَى
Maksudnya:
“Barangsiapa yang sempat satu rakaat (bersama imam) dalam solat Jumaat maka dia tambah satu rakaat lagi.”
Riwayat Ibn Majah (1121), al-Baihaqi dalam al-Sunan al-Kubra (5945) dan al-Hakim (1708)
Walaupun begitu, ada juga pandangan sebahagian tabi’in siapa yang luput khutbah atau tak sempat mendengar khutbah Jumaat maka hendaklah dia solat 4 rakaat. Sedangkan mazhab Hanafi, Jumaat dianggap sempurna jika seseorang itu sempat solat bersama imam sebelum salam. Walaupun begitu, pendapat yang masyhur adalah pendapat jumhur ulama termasuk mazhab Syafi’i seperti yang kami terangkan di atas.
Kami akhiri dengan doa:
رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا
Maksudnya:
“Wahai Tuhan kami! Kurniakanlah kami rahmat dari sisi-Mu, dan berilah kemudahan serta pimpinan kepada kami untuk keselamatan agama kami.”
Surah al-Kahfi (10)
Bertarikh: 1 September 2023 bersamaan 15 Safar 1445 H


#2786: Minta Izin Pada Hari Jumaat

Soalan:
Assalamualaikum Dato’ Seri. Saya ada dengar bahawa zaman sahabat bila seseorang meminta izin sedang Nabi SAW khutbah nescaya dia mangangkat jarinya lantas, Rasulullah SAW mengizinkannya. Adakah ini terpakai kepada kita juga?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِذَا نُودِيَ لِلصَّلَاةِ مِن يَوْمِ الْجُمُعَةِ فَاسْعَوْا إِلَىٰ ذِكْرِ اللَّهِ وَذَرُوا الْبَيْعَ ۚ ذَٰلِكُمْ خَيْرٌ لَّكُمْ إِن كُنتُمْ تَعْلَمُونَ
Maksudnya: “
Wahai orang-orang yang beriman! Apabila diserukan azan (bang) untuk mengerjakan sembahyang pada hari Jumaat, maka segeralah kamu pergi (ke masjid) untuk mengingati Allah (dengan mengerjakan sembahyang jumaat) dan tinggalkanlah berjual-beli (pada saat itu); yang demikian adalah baik bagi kamu, jika kamu mengetahui (hakikat yang sebenarnya),
”
Surah al-Jumuah (9)
Menurut Syeikh al-Sa’di, ayat ini mengajar kita bahawa Allah SWT menyuruh hamba-hamba-Nya yang beriman supaya bersegera hadir ke masjid untuk solat Jumaat sejurus azan dikumandangkan, dan menjadikan solat Jumaat itu sebagai keutamaan dan urusan yang paling utama. (Lihat
Tafsir al-Sa’di
, 1/863)
Maksud ‘فَاسْعَوْا إِلَىٰ ذِكْرِ اللَّـهِ’ (
segeralah kamu pergi (ke masjid) untuk mengingati Allah
), para ulama mentafsirkannya dengan maksud segera untuk mendengar khutbah jumaat dan melakukan solat Jumaat selepasnya. (Lihat
Tafsir Ayat al-Ahkam

oleh Syeikh Ali al-Sobuni, 2/362)
Siapa yang mempunyai keuzuran yang memerlukan meninggalkan tempat duduk ketika khatib sedang berkhutbah pada hari Jumaat kerana batal wudhuk untuk diambil semula wudhuknya maka dia berhak keluar dari tempat solat atau masjid tanpa perlu meminta izin daripada imam tetapi hukumnya adalah sunat sebagai mana yang dinaskan oleh sebahagian fuqaha.
Di dalam
Manhul Jalil
(1/444) ada menyebut, “Dan harus keluar orang yang uzur daripada masjid, seperti yang berhadas atau berdarah hidung ketika khutbah untuk menghilangkan tegahannya tanpa perlu meminta izin dari khatib. Ini adalah harus dan ia tidak menafikan bahawa keluar pada masa itu adalah wajib. Akan tetapi, aula meminta izin.”
Di dalam
al-Bahr
(8/74) pula menyebut Makhul dan al-Zuhri berkata, “Solat Jumaat daripada perkara yang dilakukan secara berjemaah apabila seseorang yang hadir teah datang kepadanya keuzuran seperti darah hidung, maka hendaklah dia minta izin untuk keluar supaya tidak berlaku buruk sangka.”
Ibn Sirin berkata, “Mereka minta izin daripada imam atas mimbar, maka tatkala terlalu banyak kejadian itu, kata Ziyad, ‘Siapa yang menjadikan tangannya pada hidungnya maka hendaklah dia keluar tanpa meminta izin’ Inilah yang berlaku di Madinah.” Sehingga Suhail bin Abi Soleh juga terjadi kepadanya pada hari Jumaat lantas dia minta izin dengan imam.
Justeru, kami katakan minta izin dalam hal sebegini hukumnya sunat bukan wajib, athar yang dinyatakan itu kami tidak menjumpainya kecuali di sisi Abi Hayyan dalam kitabnya
Bahru al-Muhith.
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 1 September 2023 bersamaan 15 Safar 1445 H


#2787: Qunut Nazilah

Soalan:
Assalamualaikum Dato’ Seri. Boleh terangkan kepada kami apa itu qunut nazilah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami katakan bahawa qunut nazilah merupakan qunut yang dilakukan apabila berlaku bala dan musibah kepada umat Islam sama ada seperti peperangan, serangan musuh, dan juga wabak.
Imam al-Nawawi dalam Syarah Muslim berkata, “Yang sahih lagi masyhur apabila datang bala seperti serangan musuh atau kemarau panjang, wabak, kehausan dan kekeringan, serta mudarat yang zahir terkena kepada orang Islam dan seumpamanya, maka mereka melakukan qunut pada semua solat fardhu.”
Qunut nazilah ini adalah dilakukan pada rakaat akhir sama ada sebelum atau selepas rukuk. Daripada Ibnu Abbas R.Anhuma katanya:
 قَنَتَ رَسُولُ اللَّهِ صَلَّى اللهُ عَلَيْهِ وَسَلَّمَ شَهْرًا مُتَتَابِعًا فِي الظُّهْرِ وَالْعَصْرِ وَالْمَغْرِبِ وَالْعِشَاءِ وَصَلاَةِ الصُّبْحِ فِي دُبُرِ كُلِّ صَلاَةٍ إِذَا قَالَ  “ سَمِعَ اللَّهُ لِمَنْ حَمِدَهُ ” . مِنَ الرَّكْعَةِ الآخِرَةِ يَدْعُو عَلَى أَحْيَاءٍ مِنْ بَنِي سُلَيْمٍ عَلَى رِعْلٍ وَذَكْوَانَ وَعُصَيَّةَ وَيُؤَمِّنُ مَنْ خَلْفَهُ
Maksudnya: “
Rasulullah SAW berqunut selama sebulan berturut-turut pada sembahyang Zuhur, Asar, Maghrib, Isyak dan solat Subuh pada setiap akhir solat selepas beliau mengucapkan
 سَمِعَ اللَّهُ لِمَنْ حَمِدَهُ
pada rakaat akhir, lantas, dia mendoa kecelakaan kepada perkampungan Bani Sulaim terhadap Ri’lin, Zakwan, Usaiyah dan diaminkan sahabat di belakangnya.
”
Riwayat Abu Daud (1443). Syeikh Syu’aib al-Arna’ut menyatakan isnadnya sahih dalam takhrij Sunan Abi Dawud.
Hadith yang sama diriwayatkan daripada Anas bin Malik secara
muttafa ‘alaih
. Mengikut riwayat al-Bara’ RA katanya, “Rasulullah SAW berqunut pada solat fajar dan juga Maghrib.” Hadith ini dikeluarkan oleh Muslim.
Pengalaman kami ketika berada di Universiti Islam Madinah ketika berlakunya Perang Teluk pada awal 1990-an imam Masjid Nabawi dan Masjidil Haram juga melakukan qunut nazilah.
Semoga Allah SWT selamat dan sisihkan kita daripada bala dan malapetaka. Kami akhiri dengan doa:
اللَّهُمَّ إِنَّا نَعُوْذُ بِكَ مِنْ جَهْدِ البَلَاءِ، وَدَرَكِ الشَّقَاءِ، وَسُوءِ القَضَاءِ ، وَشَمَاتَةِ الأَعْدَاءِ
Maksudnya:
“Wahai Allah! Kami berlindung kepada-Mu daripada ujian yang berat, hinanya kecelakaan, buruknya takdir dan celaan para musuh (atas bala, ujian dan kecelakaan yang menimpa).”
Bertarikh: 1 September 2023 bersamaan 15 Safar 1445 H


#2788: Hikmah Qunut Nazilah Ketika Qiyam Bukan Sujud

Soalan:
Assalamualaikum Dato’ Seri. Saya ingin bertanya kenapa qunut nazilah dilakukan semasa qiyam dan bukan ketika sujud sedangkan kita tahu ketika sujud doanya mustajab?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith Nabi SAW: Daripada Abu Hurairah R.A bahawa Rasulullah SAW bersabda:
أَقْرَبُ مَا يَكُونُ الْعَبْدُ مِنْ رَبِّهِ وَهُوَ سَاجِدٌ فَأَكْثِرُوا الدُّعَاءَ
Maksudnya:
Keadaan paling rapat seorang hamba dengan Tuhan-nya adalah ketika dia bersujud, maka perbanyakkanlah kalian dengan berdoa (pada waktu sujud).
Riwayat Muslim (482)
Adapun qunut nazilah sebagaimana yang kami nukilkan daripada Imam al-Nawawi dalam Syarah Muslim, “Yang sahih lagi masyhur apabila datang bala seperti serangan musuh atau kemarau panjang, wabak, kehausan dan kekeringan, serta mudarat yang zahir terkena kepada orang Islam dan seumpamanya, maka mereka melakukan qunut pada semua solat fardhu.”
Berkenaan dengan hikmah menjadikan qunut pada masa qiyam bukan pada masa sujud, al-Hafiz Ibnu Hajar menyatakan, “Zahir bagiku bahawa hikmah pada menjadikan qunut nazilah semasa iktidal bukan ketika sujud sedangkan sujud tempat yang disangka terima dan mustajab doa, bahawa yang dikehendaki daripada qunut nazilah adalah bersektuu dan bersepakat, makmum dan imam dalam doa sekalipun dengan mengaminkannya. Dengan sebab itu, sepakatlah mereka untuk
menjahar
atau menguatkan bacaaan qunut.” (Lihat
Fath al-Bari,
2/484)
Bertarikh: 1 September 2023 bersamaan 15 Safar 1445 H